title: Mynäjoki

text: Mynäjoki on Mynäjoen vesistössä Mynämäen (aiemmin myös Mietoisten) ja Pöytyän (aiemmin Yläneen) kuntien alueella kulkeva joki, joka virtaa Mynämäen keskustan ja Mietoisten laajojen peltoaukeiden halki Mietoistenlahteen. Se saa alkunsa Kurjenrahkan kansallispuiston laidalla sijaitsevasta Mynäjärvestä. Joen toinen päähaara alkaa nimillä Raasinoja ja Raasinjoki Yläneeltä Raasin suoalueilta. Mynäjokeen tuovat vettä myös monet muut alueen soilta alkavat pienet joet ja purot, joten joen vesi on ruskeaa ja humuspitoista. Koska valuma-alueen järvisyys on vain 0,3 prosenttia, ovat virtaaman vaihtelut suuria. Niitä ovat lisänneet myös viime vuosikymmenten tehokkaat ojitukset joen alkuosien metsä- ja suoalueilla. Lähes kaikkiin Mynäjoen alajuoksun pieniin koskiin on joskus rakennettu saha tai mylly.


title: Mynäjoki

text: Maatalous on Mynäjoen suurin ravinnekuormittaja, fosforista lähes 70 prosenttia ja typestä yli 60 prosenttia on peräisin maataloudesta. Peltojen osuus valuma-alueesta on suuri etenkin Mynäjoen alajuoksulla. Pistemäistä ravinnekuormitusta jokeen tulee Mietoisten jätevedenpuhdistamolta, Yläneen ja Mynämäen jätevedet johdetaan nykyään puolestaan Säkylän ja Raision puhdistamoihin. Mynäjoen veden laatu on välttävää ja sitä heikentävät valumavesien runsasravinteisuus ja savisuus. Keskimäärin joen fosforikuormitus oli vuosina 2000–2005 arviolta 4 tonnia ja typpikuormitus 88 tonnia vuodessa. Nykyisellään Mynäjoki, Laajoki ja Hirvijoki kuljettavat mukanaan kymmenen prosenttia Saaristomereen tulevasta vuotuisesta typpi- ja fosforikuormasta.


title: Mynäjoki

text: Mynäjokeen on istutettu aikaisempina vuosina jokirapuja, mutta ne kuolivat rapuruttoon ja liian happamaan veteen. Vuonna 2008 jokeen istutettiin täplärapua, jonka odotetaan menestyvän paremmin. Jokeen nousee Mynälahdelta jonkin verran taimenia, siikaa ja lohia. Paikallinen kalastusalue ja kalatalouskeskus ovat suunnitelleet myös lohi-istutuksia jokeen.


title: Laajoki

text: Laajoki eli Ylisjoki on Laajoen vesistön laskujoki Mynämäen ja Pöytyän kuntien alueella. Laajoki saa vetensä pääosin Yläneen Elijärvestä ja Vaskijärvestä sekä niitä ympäröiviltä suoalueilta, lisäksi toinen joen suurista latvauomista alkaa Pahojokena Laitilan soilta. Joen veden laatu on tyydyttävä, ja sen ravinnekuormasta merkittävin osa tulee hajakuormituksena. Laajoki on suosittu melonta- ja virkistyskalastuskohde, sen sijaan joen rapukannat ovat pääosin hävinneet. Aiemmin Laajoella on harjoitettu myös säännöllistä reittiliikennettä, ja sen kosket ovat olleet valjastettuina teolliseen käyttöön. Kaupallista toimintaa joen rannoilla on harjoitettu jo keskiajalla.


title: Laajoki

text: Laajoki saa vetensä pääosin Yläneen Elijärvestä ja Vaskijärvestä sekä muista alueen pienistä järvistä ja laajoilta suoalueilta, Pahojoen päähaara kerää vetensä puolestaan Laitilan soilta. Näiltä alueilta joen uoma kulkee Mynämäen Karjalankylän ja pienien kylien halki laaksonpohjia pitkin Mietoisiin, jossa Laajoki laskee lintuvetenä tunnetun Mietoistenlahden Natura-alueen pohjoispäässä sijaitsevaan Saarenaukkoon. Tällä matkalla joen uomassa on yhteensä seitsemän suurempaa koskea: Lujalankoski, Hurulankoski, Korvensuunkoski, Karjakoski, Kivikylänkoski, Juvankoski ja Karjakylänkoski.


title: Laajoki

text: Laajoen 389 km:n suuruisella valuma-alueella on runsaasti soita, kun taas peltojen osuus on pienempi kuin Lounais-Suomessa yleensä. Peltoa valuma-alueesta on Lounais-Suomen keskiarvoa vähemmän noin 17 %, soita noin 23 %. Myös eloperäisten maalajien osuus peltoalasta on selvästi suurempi kuin läheisillä Mynäjoen ja Hirvijoen valuma-alueilla. Laajoen vesistön järvisyys on kaksi prosenttia, ja sen valuma-alueella on yhteensä 21 järveä tai lampea, joista useimmat ovat pieniä latvavesiä. Noin 495 hehtaarin Elijärvi ja 71 hehtaarin Vaskijärvi ovat huomattavasti muita järviä suurempia. Joen virtaus on suurimmillaan keväisin noin 74 kuutiota sekunnissa, mutta kesällä joen uoma kuivuu paikoin lähes täysin. Tämä johtuu osittain myös alueen runsaasta suo-, metsä- ja pelto-ojituksesta, joka on nopeuttanut valuntaa ja vähentänyt veden viipymää valuma-alueella.


title: Laajoki

text: Laajoki kuuluu ympäristöhallinnon ylläpitämään valtakunnalliseen jokivesistöjen seurantaohjelmaan, ja sen veden yleinen käyttökelpoisuusluokka on tyydyttävä. Laajoen vesistössä ei nykyään ole selviä pistekuormittajia, joten suurin osa ravinteista tulee jokeen luonnonhuuhtoumana tai ihmisen aiheuttamana hajakuormituksena. Vuoteen 1997 asti Mietoisten Pyheen jätevedet laskettiin puhdistamolta jokeen, mutta nykyisin ne johdetaan Mietoisten keskustan puhdistamolle ja sieltä Mynäjokeen.


title: Laajoki

text: Pelloilta tulevan kuormituksen määrä on pienehkö, vain joen alajuoksun pelloilta ravinteita huuhtoutuu runsaammin. Tosin tulva-aikana joen vesi on selvästi savesta samentunutta ja turvepitoista. Muita ravinnekuormituksen lähteitä ovat haja-asutuksen jätevedet ja yläjuoksun suoalueiden turvetuotanto. Joen veden laadun ja jopa Mietoistenlahden luontoarvojen pelättiin 2000-luvun alussa heikkenevän huomattavasti, kun vuonna 2007 Vapo sai luvan nostaa turvetta Laajoen valuma-alueella sijaitsevalta Raumjärvensuolta. Vuonna 2011 Vapo ilmoitti kuitenkin aluehallintovirastolle peruuttavansa turpeenottohakemuksen.


title: Laajoki

text: Nykyisellään Laajoki, Hirvijoki ja Mynäjoki kuljettavat mukanaan kymmenen prosenttia saaristomereen tulevasta vuotuisesta typpi- ja fosforikuormasta. Ravinnepitoisuuksien ja virtaama-arvioiden mukaan laskettuna Laajoen fosforikuormitus on ollut vuosina 2000–2005 noin 4 tonnia ja typpikuormitus noin 122 tonnia vuodessa. Laajoessa on myös esiintynyt happivajausta, ja sen hygieeninen tila oli huono kesinä 2005–2006. Happamuudeltaan Laajoki on yksi Varsinais-Suomen happamimmista joista. Parhaimmillaan veden pH on ollut noin 7, mutta yläjuoksulla missä vesi on happamimmillaan, on pH ollut vain noin 5. Alhaisimmat veden pH-arvot on mitattu kevään tulvahuippujen aikaan.


title: Laajoki

text: Vuosien 2000–2010 seurantajakson aikana joen veden lämpötila on vaihdellut säännöllisesti kesän noin 20 °C:n ja talven 0 °C:n välillä. Joen happipitoisuus on pysytellyt seurannan ajan yleensä yli kymmenessä milligrammassa per litra, mutta esimerkiksi talvella 2003 Laajoessa on ollut selvää happivajausta. Tällöin happipitoisuus on ollut vain 1 mg/l. Joen kiintoainepitoisuus on seurannan aikana ollut alhainen.


title: Laajoki

text: Lähes kaikkiin Laajoen koskiin on joskus rakennettu saha tai mylly. Noin kahdeksan kilometriä jokisuusta ylöspäin sijaitseva Korvensuun voimalaitos ja sen yhteydessä toiminut konepaja ovat näistä merkittävimmät. Voimalan kohdalla joessa on putouskorkeutta seitsemän metriä. Voimalaitos sijaitsee Laajoen ja vanhan postitien yhtymäkohdassa. Alueen rakennuksiin kuuluu vanha vesivoimalaitosrakennus ja sen kanavarakenteet sekä useita muita rakennuksia, kuten konepaja, maalariverstas, asuinrakennus, kellari sekä talli ja puuvaja. Lounais-Suomen Sähkö hankki 1900-luvun alussa perustetun tehdasalueen omistukseensa vuonna 1937, jonka jälkeen yhtiön uusima vesivoimalaitos oli käytössä vuoteen 1993. Kunta, kotiseutuyhdistys, maakuntamuseo ja yksityishenkilöt ovat sen jälkeen kehittäneet aluetta museona..


title: Laajoki

text: Laajoen alajuoksulla on sijainnut jo keskiajalla vilkas kauppapaikka, jonka tuntumaan perustettiin myös 1700-luvulla lakkautettu Hietamäen kappeli. Alueen kaupallisen ja vanhimman kirkollisen keskuksen on ajateltu sijainneen Laajoen suulla nykyisen Hietamäen ja siitä noin kilometrin verran kaakkoon sijaitsevien Pyheen ja Valaskallion kylien alueella. Kaikkien näiden kylien alueilta on myös tehty 800-luvun viikinkiajan esinelöytöjä. Jokisuu on ollut tärkeä kulku- ja kauppapaikka myöhemminkin: joen alajuoksulla esimerkiksi harjoitettiin runsasta höyrylaivaliikennettä 1800-luvun lopulta alkaen. Monet Laajoelta alkunsa saaneet laivareitit kulkivat rannikkoa pitkin ja liikennöineet höyrylaivat tekivät matkoillaan useita pysähdyksiä. Mynämäenlahden Höyrylaivayhtiö oli puolestaan toiminnassa 1910-luvulla, jolloin yhtiö anoi jopa Laajoen suun perkausta toiminnan edesauttamiseksi. 1900-luvun alussa muut kulkuneuvot kuitenkin syrjäyttivät höyrylaivat, kun Uudenkaupungin rata Turusta Uuteenkaupunkiin valmistui vuonna 1924. Lauttanpään höyrylaivalaituri myytiin huutokaupalla ja purettiin radan valmistuttua.


title: Laajoki

text: Laajoella on järjestetty toukokuun alussa vuosittainen 45 kilometrin pituinen Laajokimelonta. Veden ollessa korkealla myös virkistyskalastus joella on suosittua, sillä ainakin meritaimen nousee Korvensuun voimalaitokselle asti. Jokeen nousee Mynälahdelta jonkin verran myös siikaa ja lohia. Paikallinen kalastusalue ja kalatalouskeskus ovat lisäksi suunnitelleet myös lohi-istutuksia jokeen.


title: Laajoki

text: Laajoki on ollut aikaisemmin hyvä rapujoki, mutta rapurutto ja veden happamoituminen ovat heikentäneet saaliita huomattavasti. Varsinkin 1960-luvulla ravustus on ollut joella suosittua. Kantaa yritettiin elvyttää 1990-luvulla entisiin mittoihin tuhansien yksilöiden jokirapuistutuksilla, mutta kannan uuden romahduksen jälkeen vuonna 1996 jokeen päädyttiin istuttamaan lopulta täplärapuja.


title: Laajoki

text: Joen virkistyskäyttöä on 2000-luvulla haitannut Saarenaukon Natura-alueen takia jokisuulle asetettu veneilykielto, joka estää muilta kuin ammattikalastajilta moottoriveneen käytön joessa ja sen suulla lintujen pesimäaikana 1.3.–15.5. Veneilykielto on aiheuttanut negatiivisia reaktioita alueen asukkaissa erityisesti siksi, että Natura-aluetta perustettaessa luvattiin alueen asukkaiden esteettömän veneilyn jatkuvan ja ruoppaustenkin olevan mahdollisia.


title: James H. Magill

text: James ”Shamus” Henry Magill (lempinimi Suomessa "Janne Mäkelä"; 18. syyskuuta 1911 Knole Park, Sevenoaks, Kent – 27. elokuuta 2000 Cambridge) oli Suomessa toiminut brittiläinen liikemies, diplomaatti ja valvontakomission jäsen. Hän julkaisi muistelmansa yhteistyössä Jukka Tarkan kanssa käsitellen erityisesti Britannian suhtautumista Suomeen toisen maailmansodan aikana ja välittömästi sen jälkeen.


title: James H. Magill

text: Sukujuuriltaan irlantilainen Magill kävi koulua Eton Collegessa. Hän tuli Suomeen töihin vuonna 1931 metsäteollisuuden palvelukseen Tainionkosken tehtaille, jolloin hän opetteli suomen kielen. Suomalaiset metsätyömiehet alkoivat tuolloin puhutella häntä Janne Mäkeläksi, mikä nimi seurasi häntä suomalaisessa tuttavapiirissä koko hänen uransa ajan.


title: James H. Magill

text: 1. syyskuuta 1939 Magill avioitui suomalaisen Gunvor Enckellin (o.s. Hjelt) kanssa. Heillä oli kaksi tytärtä ja poika. Talvisodassa hän toimi Britannian sotilasasiamiesten, kenraali C. G. Lingin ja eversti R. B. Gooddenin, alaisuudessa sotilasedustajana ja tiedustelu-upseerina, vaikka hänellä ei ollut varsinaista sotilaskoulutusta. Hän osallistui muun muassa neuvotteluihin presidentti Rytin ja Mannerheimin kanssa brittiläisten apujoukkojen lähettämisestä Suomen tueksi. Jatkosodan sytyttyä Britannian suurlähetystö evakuoitiin Suomesta heinäkuun lopulla 1941, jolloin myös Magill matkusti Englantiin. Erikoista oli, että matka tapahtui brittien kanssa sodassa olleen Saksan läpi. Sodan loppuajan hän toimi koulutusupseerina ja Englannin sotaministeriössä.


title: James H. Magill

text: 18. lokakuuta 1944 Magill komennettiin takaisin Suomeen jatkosodan päätyttyä Britannian edustajaksi Liittoutuneiden valvontakomissioon. Muistelmissaan hän kertoo kannattaneensa tuntuvia rangaistuksia sotasyyllisyysoikeudenkäyntiin liittyen, jotta reaalipolitiikan vaatimukset Neuvostoliiton arvovallan osoittamisen suhteen täyttyisivät. Valvontakomission toiminnan loputtua syksyllä 1947 Magill jäi Suomeen Britannian sotilasasiamieheksi pitäen läheistä yhteyttä useisiin suomalaisiin politiikan ja talouselämän merkkihenkilöihin Hänen komennuksensa Suomessa päättyi 28. heinäkuuta 1950, jolloin hänet nimitettiin Triesten sotilashallintoon. Sotilasuran jälkeen hän siirtyi liike-elämän palvelukseen 1956. Sotilasarvoltaan hän oli tuolloin eversti.


title: James H. Magill

text: Magill ystävystyi valvontakomission-vuosinaan Urho Kekkosen kanssa. Kekkosen presidenttikautena Britannia lähetti useasti Magillin Suomeen neuvottelemaan Kekkosen kanssa korkean tason kysymyksistä kuten ydinvoimala- ja hävittäjäkaupoista. Vielä 1960-luvun lopulla ja 1970-luvun alussa Magill järjesti korkean tason liikemiesvaltuuskuntien vierailuja ja tapaamisia Englannin ja Suomen välillä, muun muassa korkean tason englantilaisten vaikuttajien, kuten Harold Macmillanin ja prinssi Philipin, sekä presidentti Kekkosen toimiessa tapaamisten keulakuvina. Magill tapasi Kekkosen viimeisen kerran elokuun 1981 lopussa luovuttaessaan tälle henkilökohtaisesti vastajulkaistun muistelmakirjansa "Tasavalta tulikokeessa".


title: Janne Mäkelä

text: Janne Mäkelä voi tarkoittaa seuraavia henkilöitä:


title: Sam Öhman

text: Sam Öhman on suomalainen kilpapurjehtija ja purjeentekijä. Hänellä on useita Suomen mestaruuksia eri luokista.


title: Sam Öhman

text: Hän osallistui 12. joulukuuta 2017 Kanariansaarilta alkavaksi suunniteltuun 5000 kilometrin pituiseen Talisker Whiskey Atlantic Challenge -yksinsoutukilpailuun yli Atlantin. Kisa pääsi sääolosuhteista johtuen alkamaan vasta 14. joulukuuta ja Öhman joutui keskeyttämään kilpailun 18. joulukuuta sää- ja terveyssyistä.Kaudella 2009 Jouni Romppanen ja Sam Öhman toteuttivat ensimmäisen suomalaisen Class 40 -projektin. Veneeksi he hankkivat Akilaria 40:n, joka on nimetty tukijan mukaan Tieto Passioniksi. Ensimmäinen kilpailukausi, 2009, huipentui lokakuussa La Solidaire du Chocolad -kaksinpurjehduskilpailuun yli Atlantin. Kaksikko joutui jättämään kilpailun kesken seitsemänneltä sijalta reilun 2000 purjehdusmailin jälkeen. Keskeytyksen syy oli veneen rakenteellinen vaurio. Kaudelle 2010 veneen tärkein kansainvälinen tavoite on Route du Rhum -yksinpurjehduskilpailu yli Atlantin.


title: Mark Arm

text: Mark Arm (syntymänimeltään Mark Thomas McLaughlin) on grunge-yhtye Mudhoneyn vokalisti. Hänen myös sanotaan keksineen termin grunge kuvatakseen oman (ja muiden Seattlen rock-yhtyeiden) rock-musiikkityyliä. Hänen entistä yhtyettään, Green Riveriä, on usein kutsuttu ensimmäiseksi grunge-yhtyeeksi.


title: Mark Arm

text: Arm astui Seattlen musiikkikuvioihin ensimmäisen kerran vuonna 1980 yhtyeellä Mr. Epp & the Calculations, joka perustettiin hänen vielä opiskellessaan Bellevue Christian High Schoolissa. Yhtye soitti ensimmäisen keikkansa vasta vuonna 1981, lämmitellen bändiä Student Nurse. Yhtyettä mainostettiin sanomalla sen olevan "huonoin bändi maailmassa". Vuonna 1982 yhtye julkaisi 7" EP:n. Seuraavana vuonna he ottivat mukaan toisen kitaristin, Steve Turnerin ja julkaisivat kasetin. Mr. Epp & the Calculations saapui tiensä päähän seuraavan vuoden lopussa. Viimeisen keikkansa hei soittivat Malfunkshunin kanssa helmikuussa 1984.


title: Mark Arm

text: Mr. Eppin erottua Arm ja Turner (joista oli tullut läheiset ystävät) liittyivät yhtyeeseen Limp Richerds muutaman viikon ajaksi. Myöhemmin vuonna 1983 Arm ja Turner yhdistivät voimansa tulevien Pearl Jamin jäsenten Jeff Amentin ja Stone Gossardin, sekä Alex Vincentin kanssa, ja perustivat Green Riverin. Green River julkaisi kaksi EP:tä ja yhden kokopitkän albumin ennen hajoamistaan. Steve Turner jätti yhtyeen suorittaakseen loppuun collegen, ja Armin täytyi etsiä jälleen uusi yhtye. Kun Turner palasi opiskelemasta, he aloittivat Green River -sivuprojektin, The Thrown Upsin.


title: Mark Arm

text: Arm ja Turner ottivat mukaansa rumpali Dan Petersin ja basisti Matt Lukinin, joka oli soittanut aiemmin The Melvinsissä. Yhtye nimesi itsensä uudelleen Mudhoneyksi. Vuonna 1988 Sub Pop julkaisi Mudhoneyn ensimmäisen singlen, "Touch Me I'm Sick"in. Laajan kertueen ja EP-albumin jälkeen Mudhoney julkaisi bändin nimeä kantaneen albumin vuonna 1989. Heidän seuraava albuminsa, "Every Good Boy Deserves Fudge" ilmestyi pian sen jälkeen, juuri ennen grungen räjähdystä, jota johti Nirvanan vuoden 1991 albumi "Nevermind". Vuonna 1992 Mudhoney allekirjoitti sopimuksen suuren levy-yhtiön, Reprise Recordsin, kanssa ja julkaisi "Piece of Caken" Albumi ei myynyt hyvin, yhtyeen taipumattoman soundin ja genren ylitarjonnan vuoksi.


title: Mark Arm

text: Vaikka he eivät koskaan saavuttaneet joidenkin aikalaistensa mainetta, Mudhoney on yksi harvoista grunge-yhtyeistä, jotka yhä jatkavat albumien julkaisemista. Vuonna 2002 he julkaisivat "Since We've Become Translucentin". Heidän uusin albuminsa, "The Lucky Ones", julkaistiin toukokuussa 2008 Sub Popilla. Armin ja Mudhoneyn vaikutus grunge-musiikkiin on ollut hyvin merkittävää.


title: Mark Arm

text: Arm julkaisi soolosinglen "The Freewheelin' Mar Armin" vuonna 1990.


title: Mark Arm

text: Hän oli yhtyeen Bloodloss laulaja ja kitaristi, sekä seattlelaisen superyhtyeen The Monkeywrenchin laulaja. Hän on myös vieraillut useilla albumeilla, tunnetuimmin Alice In Chainsin EP:llä "Sap" vuonna 1992.


title: Mark Arm

text: Vuonna 1998 hän esiintyi elokuvan "Velvet Goldmine" soundtrackilla Ron Ashetonin, Mike Wattin, Thurston Mooren ja Steve Shelleyn kanssa Wylde Ratttz -nimellä.


title: Mark Arm

text: Vuonna 2004 hän kiersi MC5:n kanssa paikaten edesmennyttä Rob Tyneria laulussa.


title: Anga

text: Anga oli valtio nykyisen Intian alueella noin 700–500-luvuilla eaa. Se sijaitsi nykyisen Biharin osavaltion itäosassa ja oli yksi kuudestatoista Mahajanapadasta. Naapurivaltio Magadhan kuningas Bimbisara valloitti Angan 500-luvun lopulla eaa. Anga mainitaan monissa vanhoissa teksteissä, kuten "Mahabharatassa" ja "Ramayanassa".


title: Anga

text: Angan pääkaupunkina oli Champa tai Champa Malini lähellä nykyistä Bhagalpuria. Se oli aikansa mittapuulla suurkaupunki, jolla oli hyvät kauppayhteydet Gangesia pitkin. Angan uskotaankin käyneen kauppaa jopa nykyisen Vietnamin alueella sijainneiden valtioiden kanssa.


title: Townsend Coleman

text: Townsend Coleman (s. 28. toukokuuta 1954 New York, New York) on yhdysvaltalainen ääninäyttelijä, joka tunnetaan parhaiten Michelangelon ääniroolista 1980-luvun Turtles – mutanttikilpikonnat -animaatiosta.


title: Townsend Coleman

text: Coleman syntyi New Yorkissa, mutta vietti nuoruutensa Coloradossa ja Ohiossa. Opiskeltuaan Coloradon yliopistossa arkkitehtuuria ja teatteria, Coleman palasi takaisin Ohioon pyrkiäkseen radion pariin. Lopulta hän työskenteli 1970-luvun lopulla Clevelandin radioaseman WGCL DJ:nä ennen siirtymistään ääninäyttelijäksi.


title: Townsend Coleman

text: Täytettyään 30 vuotta Coleman kertoi saaneensa tarpeeksi radiossa työskentelystä ja pyrki näyttelijäksi. Hän muutti perheineen Hollywoodiin vuonna 1984 ja käytti hyväksi kokemustaan radion parissa ja sai noin viikon sisällä agentin joka oli erikoistunut ääninäyttelemiseen mainoksissa ja animaatioissa. Sittemmin Coleman koe-esiintyi 1980-luvun suosituun animaatiosarjaan Tarkastaja Gadgetiin, jossa hän ääninäytteli sarjan toisella tuotantokaudella. Vuotta myöhemmin Coleman sai kuitenkin pidempi aikaisen ääniroolinsa Turtles – mutanttikilpikonnat -animaatiosta, jossa hän oli yhdeksän vuoden ajan. Sarjaan Coleman päätyi näyttelemässään Fragglit animaatiosarjassa, jossa sarjan ääniohjaajan oli saanut tehtäväkseen olla mukana tulevassa Turtles-sarjassa. Hän suostutteli Colemania koe-esiintymään sarjaan. Coleman koe-esiintyi Raphaelin, Leonardon ja Michelangelon rooleihin. Pian sen jälkeen Coleman kutsuttiin takaisin saatuaan roolin sarjasta, mutta vasta viime hetkillä he päättivät Colemanin äänittävän Michelangeloa Leonardon sijasta, joka puolestaan meni Cam Clarkelle. Aluksi animaatiosarjat olivat vain väliaikaisia Colemanille, joka etsi samaan aikaan teatteriagenttia ja esiintyi muun muassa televisiomainoksissa. Ääninäytteleminen kuitenkin vei voiton huomattuaan ihmisten olleen koe-esiintymistilaisuuksissa huomattavasti ystävällisempiä, kuin teatterin parissa.


title: Townsend Coleman

text: Samaan aikaan 1990-luvun alusta lähtien Coleman teki myös kuulutuksia The Tonight Show with Jay Leno, Saturday Night Live ja Late Night with Conan O'Brien ohjelmiin ja mainosjuontoja NBC:lle.


title: Townsend Coleman

text: 1990-luvulla hän sai Annie-ehdokkuuden The Tick -animaatiosarjasta, jonka jälkeen Coleman on toiminut enemmän vierailevissa äänirooleissa animaatiosarjoissa, kuten Hämähäkkimies, Animaaniset, Äly ja Väläys, Teräsmies, Batman of the Future ja .


title: Aleksandra

text:
Aleksandra ja Alexandra ovat kansainvälisiä naisen etunimiä, joita käytetään myös Suomessa. Nimet ovat feminiinimuotoja miehen nimestä Alexander
(suomalaisittain Aleksanteri), jonka alkuperä puolestaan on muinaiskreikan ”miesten puolustajaa”, ”sotilasta” merkitsevässä nimessä Alexandros.


title: Aleksandra

text: Väestörekisterikeskuksen mukaan Suomessa on syyskuuhun 2017 mennessä ollut kirjoilla 30 736 Aleksandra-nimistä naista ja alle 15 miestä. Vastaavasti Alexandra-nimisiä naisia on ollut rekisterissä 15 983 ja miehiä alle 20.


title: Kellokas

text: Kellokas tarkoittaa seuraavia asioita:


title: Steve Turner

text: Steve Turner on yhdysvaltalainen kitaristi, joka tunnetaan parhaiten työstään grunge-yhtyeessä Mudhoneyssa.


title: Steve Turner

text: Turnerin ensimmäinen yhtye oli autotallibändi The Ducky Boys. Yhtyeen kokoonpanoon kuului myös tuleva Pearl Jamin jäsen, Stone Gossard. Yhtye erosi vuoden 1983 paikkeilla.


title: Steve Turner

text: Turner tapasi Mark Armin liittyessään seuraavaan yhtyeeseensä, Mr. Epp & the Calculationsiin. Yhtyettä kuvattiin useaan otteeseen "maailman huonoimmaksi bändiksi". Yhtye julkaisi kasetin "Live as All Get Out" vuonna 1983. Mr. Epp soitti viimeisen keikkansa helmikuussa 1984.


title: Steve Turner

text: Vuonna 1981 Arm ja Turner, joista oli nopeasti tullut läheiset ystävät, perustivat vitsi-punk-bändin Limp Richerds, joka myös hajosi vuonna 1984.


title: Steve Turner

text: Edellä mainittujen yhtyeiden lisäksi Turner on soittanut myös muun muassa yhtyeissä Spluii Numa, The Fall Outs ja Doggs With Dreddloxx. Hän on myös julkaissut neljä sooloalbumia.


title: Steve Turner

text: Green River perustettiin alkuvuonna 1984. Se nimettiin samannimisen sarjamurhaajan ja Creedence Clearwater Revivalin samannimisen albumin mukaan. Yhtyeen alkuperäisjäsenet olivat Mark Arm (laulu), Turner (kitara), Jeff Ament (basso) ja Alex Vincent (rummut). Myöhemmin mukaan otettiin toinen kitaristi, Stone Gossard, Mark Armin halutessa keskittyä pelkästään laulamiseen (hän siis soitti myös kitaraa yhtyeen alkuaikoina).


title: Steve Turner

text: Turner lähti yhtyeestä vuoden 1985 alussa, koska ei pitänyt Amentin ja Gossardin "progressiivisista" vaikutteista. Turnerin tilalle otettiin Green Riveriin Bruce Fairweather. Green River hajosi vuonna 1987.


title: Steve Turner

text: Välittömästi Green Riverin hajottua, Mark Arm otti yhteyttä Turneriin. He yhdessä värväsivät basisti Matt Lukinin (soitti aiemmin The Melvinsissä) ja rumpali Dan Petersin (Bundle of Hiss and Feastista) perustaakseen Mudhoneyn vuonna 1988.


title: Steve Turner

text: Mudhoneyta alettiin pian pitää yhtenä Seattle-kuvion lupaavimpana yhtyeenä singlellään "Touch Me I'm Sick" sekä debyytti-EP:llään Superfuzz Bigmuff saaden maasta taivaaseen ylistäviä arvosteluja musiikkilehdistössä. Kahden muun Sub Popilla julkaistulla julkaistun hyvin vastaanotetun levyn jälkeen Mudhoney ja Turner allekirjoittivat sopimuksen suuren levy-yhtiön Reprise Recordsin kanssa 1992, julkaisten Piece of Caken myöhemmin samana vuonna. Arm ja Turner ovat myös myöhemmin soittaneet yhdessä sivuprojektissa The Monkeywrenchissä.


title: Steve Turner

text: Ainutkertainen Green River -yhdistyminen tapahtui marraskuun 30, 1993 Pearl Jamin kiertueen aikana Aladdin Theatressa Las Vegasissa. Yhdistymiseen osallistuivat Mark Arm, Steve Turner, Stone Gossard, Jeff Ament ja Underdogin Chuck Treece, joka paikkasi Alex Vincentiä rummuissa. Vincent asui tuolloin Japanissa, eikä ollut paikalla. Bändi soitti vain kaksi kappaletta, "Swallow My Pride" ja "Ain't Nothing to Do", ennen kuin lähti lavalta.


title: Steve Turner

text: Mudhoney jatkaa edelleen keikkailua ja albumien tekoa. Heidän uusin albuminsa, Under a Billion Suns, ilmestyi vuonna 2006.


title: Dollari

text: Dollari (symbolina usein $) on rahayksikön nimi, jota käytetään useissa maissa käytössä olevista valuutoista.


title: Dollari

text: Dollari-nimitys tulee taalerista, saksalaisesta rahasta, jota käytettiin keski- ja uudella ajalla nykyisen Saksan ja Itävallan alueella. Sanan taustalla on saksankielinen ”laaksoa” merkitsevä sana "Thal", ja tässä yhteydessä se viittaa ilmeisesti Böömin Sankt Joachimsthalin (nykyisen Jáchymovin) hopeakaivoksiin, joiden tuottamasta hopeasta lyötiin rahaa. Samanjohteisia rahayksiköitä oli käytössä myös Hollannissa (daalder) ja Ruotsissa (daler).


title: Dollari

text: Yhdysvallat otti dollarin valuuttansa nimeksi vuonna 1792. Nykyään nimeä "dollari" käytetään yleisesti, kun tarkoitetaan nimenomaan Yhdysvaltojen dollaria.


title: Come on Down

text: Come on Down on grunge-yhtye Green Riverin debyytti-EP. Se julkaistiin Homestead Recordsilla vuonna 1985. Monet kutsuvat sitä ensimmäiseksi grungealbumiksi. Tämä on ainoa Green Riverin albumi, jolla soittaa yhtyeen alkuperäinen, myöhemmin Mudhoneyyn siirtynyt kitaristi Steve Turner.


title: Gorgofone

text: Gorgofone (, 'gorgon surmaaja') oli kreikkalaisessa mytologiassa Perseuksen ja Andromedan tytär, joka oli nimetty isänsä sankariteon mukaan. Perseus oli aiemmin surmannut Medusan, gorgon. Hän oli naimisissa kahden eri kuninkaan kanssa. Ensimmäinen aviomies oli Messenian kuningas Perieres, Aioloksen poika, jonka kanssa hänellä oli lapset Leukippos ja Afareus. Apollodoroksen mukaan Perieres oli kuitenkin Kynorteksen poika, ja heidän lapsensa olivat Leukippos, Afareus, Tyndareus ja Ikarios.


title: Gorgofone

text: Periereksen kuoltua hän meni uudelleen naimisiin Spartan kuninkaan Oibaloksen kanssa, jonka kanssa hän sai lapset Arene ja Tyndareus. Tämä oli ennen kuulumatonta, ja hänen sanottiinkin olevan ensimmäinen nainen, joka koskaan on mennyt uudelleen naimisiin sen sijaan että olisi jäänyt leskeksi.


title: Gorgofone

text: Gorgofone oli myös yksi Danaoksen viidestäkymmenestä tyttärestä, danaidista, jonka äidiksi mainitaan Elefantis.


title: Carpark North

text: Carpark North on tanskalainen alternative/electropop-yhtye. Sen jäsenet ovat Lau Højen (laulu, kitara), Søren Balsner (laulu, basso) ja Morten Thorhauge (rummut).


title: Carpark North

text: Carpark North julkaisi ensimmäisen demonsa, "Carstereon", vuonna 2001 ja siitä tuli Tanskan kautta aikojen eniten myyty demo. Debyyttialbumillaan "Carpark North" (2003) yhtye antoi uuden elämän tanskalaiselle electropopmusiikille. Albumia myytiin yli 50 000 kappaletta. Kyseisen albumin tuotti Jon Schumann, joka on tuottanut levyjä muun muassa Kashmirille ja Mewille. Albumi sisälsi singlenäkin julkaistun kappaleen ”Transparent and Glasslike”, josta tuli hitti ja joka soi elokuvassa "Midsommer".


title: Carpark North

text: Carpark Northin toinen albumi "All Things to All People" (2005) myi Tanskassa kultalevyrajan rikki. Samana vuonna yhtye esiintyi ensimmäistä kertaa Suomessa.


title: Dry As a Bone

text: Dry As a Bone on grunge-yhtye Green Riverin toinen EP. Se nauhoitettiin 1986 ja julkaistiin seuraavana vuonna Sub Pop Recordsilla. Siitä tehtiin uusintapainos vuonna 1990 yhdistämällä se yhtyeen albumiin "Rehab Doll" ja lisäämällä bonuskappaleita, jolloin se julkaistiin nimellä "Rehab Doll/Dry As a Bone".


title: Dry As a Bone

text: Kaikki kappaleet kirjoittanut Green River, ellei toisin mainittu.


title: Soi-tin-me-not

text: Soi-tin-me-not on televisiosarjaan "Soitinmenot" perustuva albumi, joka sisältää sarjassa esitettyjä kappaleita. Albumin on julkaissut MTV Oy levymerkillä MTVLP 007 vuonna 1986. Albumi on julkaistu LP-levynä ja c-kasettina. Kaikki laulut sävelsi Aarno Raninen salanimellä George Romain ja sanoitti Pertsa Reponen salanimellä "Alan Dorkin". "Soitinmenot" -sarjan lauluja julkaistiin lisää albumeilla Uffaffaa! ja Hui-Hai.


title: Soi-tin-me-not

text: A-puoli


title: Soi-tin-me-not

text: B-puoli


title: Rehab Doll

text: Rehab Doll on grunge-yhtye Green Riverin viimeinen studioalbumi. Se julkaistiin kesäkuussa 1988 Sub Pop Recordsilla, vähän yhtyeen hajoamisen jälkeen. Albumi painettiin uudestaan yhdistettynä "Dry As a Bone"-EP:seen vuonna 1990 (mukana oli myös bonuskappaleita).


title: Rehab Doll

text: Vaikka yhtye käytännössä hajosi 1987, yhtyeen jäsenet päättivät tehdä albumin valmiiksi. Tuotanto oli valmis tammikuussa 1988.


title: Rehab Doll

text: Kaikki kappaleet kirjoitti Green River, ellei toisin mainittu.


title: Sunijärvi

text: Sunijärvi voi tarkoittaa seuraavia maantieteellisiä kohteita:


title: Uffaffaa!

text: Uffaffaa! on toinen studioalbumi televisiosarjassa "Soitinmenot" esitetyistä lauluista. Albumi on julkaistu Polarvox levymerkillä AMX 1057 vuonna 1986. Albumi on julkaistu LP-levynä ja C-kasettina. Albumin laulut sävelsi paria lukuun ottamatta Aarno Raninen salanimellä George Romain ja sanoitti Pertsa Reponen salanimellä "Alan Dorkin". "Soitinmenot" -sarjan lauluja julkaistiin vielä kolmannella albumilla Hui-Hai, aiemmin on julkaistu albumi Soi-tin-me-not.


title: Uffaffaa!

text: A-puoli


title: Uffaffaa!

text: B-puoli


title: Rehab Doll/Dry As a Bone

text: Rehab Doll/Dry As a Bone on seattlelaisen grungeyhtye Green Riverin kokoelma-albumi. Se julkaistiin vuonna 1990 levymerkillä Sub Pop Records, ja se yhdistää yhtyeen kaksi julkaisua, "Dry As a Bonen" (1987) sekä "Rehab Dollin" (1988). Albumilla on myös bonuskappaleet "Ain't Nothing to Do" (nauhoitettu 1985), "Searchin' (nauhoitettu 1986) sekä "Queen Bitch" (nauhoitettu 1987).


title: Rehab Doll/Dry As a Bone


title: Pikku Sunijärvi

text: Pikku Sunijärvi on järvi Hailuodon kunnassa. Se sijaitsee kunnan retkeilyreittien varrella Ison Sunijärven koillispuolella Hailuodon saaren luoteisosassa, noin kuuden kilometrin päässä Marjaniemestä koilliseen. Järvi kuuluu Hailuodon luonnonsuojelualueisiin.


title: Pikku Sunijärvi

text: Järven rannat ovat pääosiltaan suomaastoa, ja avosuot ja hetteiköt yhdistävät sen Isoon Sunijärveen. Järvellä ei ole lainkaan laskuojaa, ja siihen laskee ainoastaan yksi suoperäinen puro.


title: Electrolux

text: AB Electrolux on vuonna 1919 perustettu ruotsalainen kodinkoneita valmistava yritys, joka on maailman suurimpia yrityksiä alallaan myyden vuosittain yli 40 miljoonaa tuotetta yli 150 maahan. Electroluxin tuotevalikoimaan kuuluvat jääkaapit, astianpesukoneet, pyykinpesukoneet, pölynimurit ja liedet. Konsernin tuotemerkkejä ovat muun muassa Electrolux, Elektro-Helios, Eureka, AEG, Frigidaire, Husqvarna, Rosenlew, Volta ja Zanussi.


title: Electrolux

text: Electroluxin pääomistaja on ruotsalainen Investor-sijoitusyhtiö, jolla oli vuoden 2017 lopussa omistuksessaan noin 15,5 prosenttia Electroluxin osakemäärästä ja 29,9 prosenttia äänimäärästä.


title: Electrolux

text: "AB Lux" perustettiin valmistamaan kerosiinilamppuja. Yhtiö laajensi tuotevalikoimaansa ja aloitti muun muassa Lux-pölynimurien valmistuksen 1912. Lux oli yhdistynyt 1910-luvun loppuun mennessä "Svenska Elektronin" kanssa. Yhtiön nimeksi tuli nyt "Elektrolux" (myöh. Electrolux).


title: Electrolux

text: Electrolux tiedotti syyskuussa 2014 ostavansa yhdysvaltalaisen General Electric -konsernin (GE) kodinkoneyksikön noin 2,6 miljardin euron kauppahinnalla. Kaupan myötä Electrolux tavoitteli vahvempaa asemaa Pohjois-Amerikan markkinoilla ja arvioiden mukaan se olisi nostanut yhtiön markkinaosuuden noin 40 prosenttiin. Electroluxin suunnitelmat kuitenkin kariutuivat vuoden 2015 lopulla General Electricin peruttua kaupan. Yhdysvaltain oikeusministeriö oli halunnut estää kaupan kilpailusäännöksiin vedoten.


title: Together We’ll Never

text: Together We’ll Never on grunge-yhtye Green Riverin single. Se julkaistiin marraskuussa 1986, ja se esiintyi myös yhtyeen 1988 julkaisemalla albumilla "Rehab Doll".


title: Together We’ll Never

text: Singlen B-puoli on the The Dead Boys -cover ”Ain’t Nothing to Do”. Se julkaistiin Green Riverin kokoelmalevyllä "Rehab Doll/Dry As a Bone" vuonna 1990.


title: Haukkavuoren näkötorni

text: Haukkavuoren näkötorni on Kotkan keskustassa Kotkansaarella sijaitseva näköalatorni. Tornin huippu on noin 72 metriä merenpinnan yläpuolella (toisten lähteiden mukaan 75 metriä). Näkötornista näkee selkeällä säällä hyvin pohjoiseen Kouvolan keskustaan (noin 47 km) ja etelään Suomenlahdelle Suursaareen (noin 40 km) asti. Rakennuksen arkkitehtuurityylit ovat jugend ja klassismi.


title: Haukkavuoren näkötorni

text: Haukkavuoren näkötorni on rakennettu alun perin vesitorniksi. Arkkitehti Jussi Paatelan suunnitteleman tornin rakennustyöt aloitettiin vuonna 1914, mutta torni valmistui vasta 1920. Toisen maailmansodan aikana tornista valvottiin ilmatilaa. Se muunnettiin näkötorniksi 1960-luvulla, kun Metsolaan valmistui uusi vesitorni.


title: Haukkavuoren näkötorni

text: Haukkavuoren näkötorni on avoinna kesäkuukausina. Alatasanteella on ravintola. Tornissa on Kotkan kulttuuriasiainkeskuksen ylläpitämä taidenäyttelytila, joka on rakennettu entiseen vesisäiliöön. Näyttelytila on halkaisijaltaan 7,5 metriä ja korkeudeltaan 12 metriä.


title: Cliffs of Moher

text: Cliffs of Moherin (iiriksi Aillte an Mhothair) rantakalliot sijaitsevat Liscannorin kunnassa Lounais-Burrenissa Doolinin lähettyvillä, Claren kreivikunnassa Irlannissa.


title: Cliffs of Moher

text: Jyrkänteet ovat Hag's Headin kohdalla 120 metriä korkeita ja O'Brienin tornin pohjoispuolella jopa 214 metriä korkeita. Jyrkänteiltä aukeaa yksi Irlannin vaikuttavimmista näkymistä, ja sateettomana päivänä sieltä saattaa nähdä aina Aransaarille saakka kuten myös Connemaran laaksot ja kukkulat.


title: Cliffs of Moher

text: O'Brienin torni on pyöreä kivitorni suurin piirtein kallioiden keskiosassa. Tornin rakennutti vuonna 1835 Sir Cornellius O'Brien, joka oli Irlannin kuninkaan Brian Borun jälkeläinen. Torni toimi jo tuolloin näköalatornina sadoille turisteille. Moherin torni, joka sijaitsee Hag's Headilla on neliönmuotoinen kiviraunio. Sen oletetaan olevan vartiotorni Napoleonin ajoilta.


title: Cliffs of Moher

text: Jyrkänteet muodostuvat pääasiassa namurialaisesta savi- ja hiekkakivestä; vanhimmat kivet on löydetty jyrkänteiden alta. Kalliolla voi nähdä 300 miljoonaa vuotta vanhoja joenuomia.


title: Cliffs of Moher

text: Jyrkänteillä elää useita eläinlajeja – valtaosa niistä lintuja, joita on arviolta noin 29 eri lajia ja yhteensä 30 000 yksilöä. Kenties mielenkiintoisin lintulajeista on lunni, joita elää suurissa yhdyskunnissa jyrkänteiden eristäytyneissä osissa ja läheisellä Goat Islandilla. Alueella esiintyy myös haukkoja, lokkeja, karimetsoja, korppeja sekä alppivariksia.


title: Cliffs of Moher

text: Cliffs of Moher on yksi Irlannin suosituimmista turistikohteista. Kalliot mielletään usein Irlannin tärkeimmäksi ja hienoimmaksi turistinähtävyydeksi: siellä vieraili vuonna 2006 noin miljoona turistia.


title: Cliffs of Moher

text: Claren kreivikunnan neuvosto on kehittänyt kohdetta, jotta vierailijat voisivat kokea nähtävyyden ilman, että itse kohteelle aiheutuisi kohtuutonta vahinkoa. Linjauksen mukaisesti Cliffs of Moherin vierailijakeskus on rakennettu mahdollisimman huomaamattomasti mäen sisälle. Keskus on myös ympäristöystävällinen: se käyttää uusiutuvaa energiaa kuten maalämpöä ja -viilennystä sekä aurinkopaneeleita. Vierailijakeskus avattiin virallisesti helmikuussa 2007 seitsemäntoista vuoden tarmokkaan rakentamisen sekä 32 miljoonan euron jälkeen.


title: Cliffs of Moher

text: IMAX-tyyppinen mediashow esittelee aluetta vierailijoille lintuperspektiivistä sekä vedenalaisia luolastoja jyrkänteiden juuressa. Cliffs of Moherin viralliset internetsivustot takaavat vierailijoille hämmästyttäviä kuvia sekä informaatiota kierroksista ja koulumatkoista.


title: Cliffs of Moher

text:
Cliffs of Moher on esiintynyt elokuvissa muutamia kertoja. Tunnetuimpana varmastikin Harry Potter ja puoliverinen prinssi (2009) sekä Karkausvuosi (Leap Year) (2010).
Lisäksi Cliffs of Moher kuvattiin "Cliffs of Insanitynä" vuoden 1987 elokuvassa Prinsessan ryöstö (The Princess Bride). Samoin Cliffs of Moher näkyy David Leanin elokuvassa Ryan's Daughter (1970).


title: Hurrikaani Dean

text: Hurrikaani Dean oli neljäs nimetty myrsky, kolmas hurrikaani ja ensimmäinen 5. luokan hurrikaani vuoden 2007 Atlantin hurrikaanikaudella. Dean oli Kap Verde -tyypin hurrikaani ja voimakkain hurrikaani sitten vuonna 2005 iskeneen hurrikaani Wilman.


title: Hurrikaani Dean

text: Dean kulki länsiluoteista reittiä Karibianmeren yli ohittaen Jamaikan eteläpuolitse 4. luokan hurrikaanina 20. elokuuta. Se iski maihin Jukatanin niemimaalle Meksikossa 21. elokuuta 5. luokan hurrikaanina tuulten puhaltaessa 75 m/s (270 km/h). Ylitettyään Jukatanin Dean iski Veracruzin osavaltioon Meksikossa 2. luokan hurrikaanina tuulten puhaltaessa 45 m/s (160 km/h). Dean surmasi yhteensä ainakin 42 ihmistä ja aiheutti arviolta n. 3,8 miljardin Yhdysvaltain dollarin vahingot.


title: Hurrikaani Dean

text: Dean oli ensimmäinen maihin iskenyt 5. luokan hurrikaani sitten vuonna 1992 iskeneen hurrikaani Andrew'n. Vaikka Dean oli paljon Andrew'ta suurempi myrsky, aiheutti se paljon vähemmän vahinkoja, koska se iski paljon harvemmin asutulle alueelle.


title: Hurrikaani Dean

text:
Yhdysvaltain avaruushallinto NASA lyhensi lähestyvän hurrikaani Deanin takia STS-118 -tehtävää. NASA määräsi Endeavourin miehistöineen palaamaan Maahan päivää suunniteltua aikaisemmin. Endeavour-avaruussukkula laskeutui Floridaan tiistaina 21. elokuuta kello 19.32 Suomen aikaa.
(UTC).


title: Hurrikaani Dean

text: Öljyfutuurien hinnat nousivat äkkinäisesti 15. elokuuta, kun tutkijat uskoivat hurrikaanin osuvan öljynporauslauttoihin Karibianmerellä. 20. elokuuta futuurit jälleen laskivat, kun ennustettiin, että Dean ohittaa öljynjalostuslautat.


title: Laikon lentokenttä

text: Laikon lentokenttä oli Rautjärvellä talvisodan aikana käytössä ollut lentokenttä. Kentältä operoi Lentolaivue 14.


title: Laikon lentokenttä

text: Laikon sotalentotukikohta saatiin käyttöön juuri talvisodan alkuun mennessä, kun Lentolaivue 14 sai siirtokäskyn Suur-Merijoelta Laikkoon 10. lokakuuta 1939. Toiminta alkoi kymmenellä koneella, ja miehistöä reserveineen oli yhteensä 140.


title: Laikon lentokenttä

text: Lentolaivue 14 teki pääasiallisesti tiedustelulentoja sekä osittain myös tiedustelukoneiden suojaus-lentoja omalla vaatimattomalla hävittäjäkalustollaan. Koneet joutuivat lentämään pääasiassa öisin, sillä lentäminen päivänvalossa vihollisalueella oli äärimmäisen vaarallista ja tappiot olisivat olleet suuret. Onnistuneen naamiointinsa vuoksi Laikon lentokenttä oli yksi harvoja tukikohtia, joka ei koskaan paljastunut viholliselle.


title: Laikon lentokenttä

text: Sodan loputtua 13.3.1940 lentokenttä jouduttiin rauhanehtojen mukaan tuhoamaan.


title: Laikon lentokenttä

text: Laikon sotalentotukikohdan muistomerkki paljastettiin 16.9.2001.


title: Pienet Antillit

text: Pienet Antillit (, myös "Caribbees") ovat osa Antillien saariryhmää, ja yhdessä Bahamasaarten ja Isojen Antillien kanssa muodostavat Länsi-Intian saariston.


title: Pienet Antillit

text: Pienten Antillien saariryhmä käsittää useita tuliperäisiä saaria, jotka muodostavat ketjun Karibianmeren itäosaan. Saaristo sijaitseen Karibian laatan reunamilla.


title: Pienet Antillit

text: Pienet Antillit jaetaan paikallisesti eteläisiin tuulenpuolen ja pohjoisiin suojanpuolen saariin. Vallitseva tuulensuunta on etelästä pohjoiseen, joten tuulenpuolen saaret joutuvat ensimmäisenä myrskyjen armoille suojanpuolen saarten ollessa suojaisemmalla alueella.


title: Pienet Antillit

text:
Pienten Antillien saaret pohjoisesta etelään ja länteen ovat:
Leewardantillit, saaret Venezuelan rannikon pohjoispuolella lännestä itään


title: Deep Six (albumi)

text: Deep Six -kokoelma julkaistiin maaliskuussa 1986. Se oli C/Z Recordsin ensimmäinen julkaisu, muutama kuukausi ennen Sub Pop Recordsin "Sub Pop 100":n julkaisua. Se oli myös monien mielestä ensimmäinen "Seattle-soundin", joka myöhemmin tunnettiin maailmanlaajuisesti nimellä grunge, tallenne. Albumi painettiin uudestaan C/Z Recordsin ja A&M Recordsin yhteisjulkaisuna 6. huhtikuuta 1994.


title: Deep Six (albumi)

text: Soundgardenin "Heretic"-kappaleen vaihtoehtoinen version on saatavilla vuoden 1990 elokuvan "Pump Up the Volume" soundtrackilla.


title: Pyrocumulus

text: Pyrocumulus on täsmentävä nimitys tulipalon tai teollisen polttotapahtuman seurauksena syntyvälle, nousevaan ilmavirtaukseen kehittyneelle kumpupilvelle ().


title: Pyrocumulus

text: Metsä- tai ruohikkopalojen, petrokemiallisen teollisuuden liekityksen ja muun teollisuuspolton ohella nousevan ilmavirtauksen synnyttävä palotapahtuma voi aiheutua tulivuorenpurkauksesta.


title: Pyrocumulus

text: Pyrocumulus on monesti harmahtava tai ruskea, koska siinä on muitakin aineita kuin vesipisaroita, muun muassa tuhkaa tai savihiukkasia. Pilvi on tavallisesti voimakkaan pyörteinen, koska sen tuottanut lämmittävä voima on hyvin suuri, monesti suurempi kuin tavallisiin kumpupilviin liittyvä. Suuren nosteen johdosta pilvi pyrkii kasvamaan nopeasti.


title: Pyrocumulus

text: Palotapahtuman mukana nousevien epäpuhtauksien johdosta pyrocumuluksen kemiallinen ja fysikaalinen koostumus poikkeaa tavallisen kumpupilven ominaisuuksista, ja turbulenssi pilvessä on voimakasta. Suuressa pyrocumuluksessa voi olla jäätäviä alueita ja ukkosen synnylle välttämättömiä rakeita. Nimenomaan tulivuorenpurkauksiin liittyvä pyrocumulus salamoi herkästi. Pyrocumulus voi kasvaa kuuro- ja ukkospilveksi, cumulonimbukseksi.


title: Räyskälä

text: Räyskälä on kylä Lopella. Siellä sijaitsee muun muassa purjelentopiireissä tunnettu Räyskälän lentokenttä. Räyskälässä on myös leirikeskus. Se on alun perin vuonna 1952 rakennettu kyläkoulu, mutta 1979 se muutettiin leirikeskukseksi. Kylän eteläpuolella sijaitsee Parkuvan järvi, länsipuolella on Alimmaisen järvi. Vuosittain Räyskälässä järjestetään Road Racing -kisa.


title: Liscannor

text: Liscannor () on rannikkokylä Claren kreivikunnassa, Irlannin tasavallassa. Se sijaitsee Irlannin länsirannikolla, Liscannorinlahdessa R478-tien varrella Lahinchin ja Doolinin välissä. Cliffs of Moherille on matkaa kylästä noin viisi kilometriä länteen. Sen asukasluku vuonna 2002 oli 2 000.


title: Liscannor

text: Liscannor on monen kuuluisuuden koti joihin lukeutuu muun muassa Johnnie Considine ja Noel Kilmartin jotka ovat molemmat kuuluisia jalkapalloilijoita. Liscannon on myös kuuluisan insinöörin ja sukellusveneasiantuntijan John Philip Hollandin synnyinpaikka.


title: Diasetyyli

text: Diasetyyli eli 2,3-butaanidioni on orgaaninen yhdiste (ketoni) ja se on huoneenlämmössä (20 °C) olomuodoltaan vihreää - keltaista herkkäliikkeistä nestettä, jolla on tunnusomainen haju.


title: Diasetyyli

text: Diasetyylin taitekerroin 20 °C on 1.3951 ja leimahduspiste 6 °C. Se on helposti syttyvää ja sen höyry on ilmaa raskaampaa.


title: Diasetyyli

text: Diasetyyli on yksinkertaisin diketonien aineryhmään kuuluvista aineista.


title: Diasetyyli

text: Diasetyyli on voin ja hapanmaitotuotteiden kuten piimän, smetanan, maitorahkan ja ranskankerman keskeinen aromiaine, jota syntyy hyötymikrobien (maitohappobakteerit) vaikutuksesta. Diasetyyliä syntyy myös käymisen sivutuotteena vähäisissä määrin ja se antaa voin kaltaista makua esim. oluille ja viineille.


title: Diasetyyli

text: Diasetyyliä käytetään myös lisäaineena. Sitä käytetään joissakin mikropopcorneissa voin aromina. Diasetyyliä saatetaan myös käyttää joissakin sähkösavukkeiden nikotiininesteissä ja tämä on herättänyt huolta diasetyylin keuhkoihin kohdistuvan vaurioittavan vaikutuksen vuoksi. Samalla tavalla haitallisia ja joissain nikotiininesteissä olevia aineita ovat mm. 3-hydroksibutanoni (asetoiini) ja 2,3-pentaanidioni (asetyylipropionyyli). Vastaavanlaiset ketonien johdannaiset voivat aiheuttaa keuhkovaurioita.


title: Diasetyyli

text: Tervan höyryssä oleva diasetyyli oli 1930-luvulla sen ajan voimakkaimpia tuberkuloosibakteereja tappavista aineista.


title: Diasetyyli

text: Pidempiaikainen tai toistuva ihokosketus voi aiheuttaa ihon herkistymisen.


title: Diasetyyli

text: Diasetyylin pitkäaikainen hengittäminen voi suurella todennäköisyydellä aiheuttaa parantumattoman keuhkosairauden, jota kutsutaan nimellä "bronchiolitis obliterans" tai epävirallisemmin englanniksi "popcorn-lung", eli popcorn-keuhko. Jälkimmäinen nimitys johtuu diasetyylin lisäyksestä joihinkin popcorneihin.


title: Diasetyyli

text: Yksittäisessä soluviljelmillä tehdyssä tutkimuksessa on havaittu diasetyyli altistuksen ja Alzheimerin taudin välillä mahdollisesti olevan yhteys.


title: Liscannorinlahti

text: Liscannorinlahti () on lahti Claren kreivikunnassa Irlannin tasavallan länsirannikolla. Hag's Head toimii pohjoisena rajana pohjoisessa ja Cream Point etelässä. Liscannorin kylä sijaitsee lahden pohjoispuolella, kun taas Lahinch sijaitsee itäisessä päässä.


title: Liscannorinlahti

text: Joet Derry ja Inagh yhdistyvät Lahinchin golfklubin itäpuolella ja laskevat sitä kautta itse lahteen. Tiet N67 ja R478 myötäilevät lahtea. Cliffs of Moher alkaa Hag's Headilta ja jatkuu pohjoiseen rannikkoa pitkin.


title: Atte Laitila

text: Atte Laitila, oik. August Laitila (13. joulukuuta 1893 Leppävirta – 5. maaliskuuta 1972 Helsinki) oli suomalainen taidemaalari.


title: Atte Laitila

text: Atte Laitilan vanhemmat olivat maanviljelijä Aapeli Laitila ja Gustava Hoffren. Hänen puolisonsa oli Ingeborg Anna Margareeta o.s. Hackzell, josta hän erosi. Laitila kävi kauppakoulun, ennen kuin harjoitti taideopintoja. Hän opiskeli Suomen Taideyhdistyksen piirustuskoulussa 1915–1918, minkä jälkeen hän lähti jatkamaan opintojaan ulkomaille: Dresden, Saksa 1919–1920, Académie André Lhote, Pariisi, Ranska 1923 ja 1927–1929, Academia Espanola de Bellas Artes, Rooma, Italia 1924–1925.


title: Atte Laitila

text: Alkujaan taiteilijana moderni ja kubismivoittoinen Laitila, jonka teoksia oli ensi kerran esillä näyttelyssä 1916, maalasi useita satoja muotokuvia. Niitä ovat muun muassa kirjastoneuvos Helle Kannilan (1946) muotokuva, joka on Suomen kirjastomuseossa, ja soveltavan fysiikan professori Jarl A. Wasastjernan muotokuva (1947), joka on Helsingin yliopiston museon kokoelmissa.


title: Vauréal

text: Vauréal on kaupunki Ranskan Val-d’Oisen departementissa Pariisin metropolialueella. Se kuuluu Cergy-Pontoisen kuntayhtymään. Kaupungissa on arviolta 15 705 asukasta (vuonna 2013) ja sen pinta-ala on 3,46 neliökilometriä.


title: Derry (joki)

text: Derry () on joki Irlannissa. Se saa alkunsa Hacketstownin eteläpuolelta, Wicklow’n kreivikunnasta, ja virtaa kaakkoon Tinahelyyn R747-tien rinnalla.


title: Derry (joki)

text: Tinahelyn eteläpuolella Derry kääntyy jyrkästi ja virtaa lounaaseen Shillelaghin läpi muodostaen ensin Wicklow’n ja Wexfordin kreivikuntien ja myöhemmin Wexfordin ja Carlow’n kreivikuntien rajan.


title: Derry (joki)

text: Muutamaa kilometriä myöhemmin se laskee Slaneyjokeen.


title: Massive Luxury Overdose

text: Massive Luxury Overdose on Army of Lovers-yhtyeen toinen studioalbumi, joka julkaistiin vuonna 1991 Euroopassa ja Yhdysvalloissa alkuvuodesta 1992. Se on yhtyeen kaikkien aikojen myydyin studioalbumi ja yksi kitch-musiikin peruspilareista. Albumia on myyty Suomessa yli 24.000 kappaletta.


title: Anchor (saari)

text: Anchor (maorikielellä "Pukenui") on saari Uudessa-Seelannissa. Saari sijaitsee noin 2,5 kilometrin päässä Eteläsaaren länsirannasta ja se on osa Fiordlandin kansallispuistoa. Saaren korkein kohta on 417 metrin korkeudella merenpinnan yläpuolella ja sen pinta-ala on 1380 hehtaaria. Saarta käytetään nykyisin suojapaikkana uhanalaisille linnuille, kuten kakapoille, kalliovilistäjille sekä pikkuviherkaijoille.


title: Slaney

text: Slaney (iiriksi "Abhainn na Sláine") on joki Kaakkois-Irlannissa. Se nousee läntiseltä Wicklow Mountainsilta ja virtaa etelään ja sen jälkeen itään Wicklown, Carlow'n ja Wexfordin kreivikuntien läpi ennen yhtymistä Pyhän Yrjön kanaaliin Irlanninmeressä Wexfordin edustalla. Slaneyn estuaari laaja ja matala ja se tunnetaan Wexfordin luonnonsatamana.


title: Slaney

text: Slaneyn varrella sijaitsee muun muassa Stratford-on-Slaney, Baltinglass, Tullow, Bunclody, Enniscorthy sekä Wexford.


title: Ilta Leiviskä

text: Ilta Leiviskä (12. marraskuuta 1907 Helsinki – 5. elokuuta 1979 Helsinki) oli suomalainen tanssitaiteilija, koreografi ja musiikkipedagogi.


title: Ilta Leiviskä

text: Leiviskä opiskeli vuosina 1923–1932 Helsingin musiikkiopistossa (myöhempi Sibelius-Akatemia) tanssia Maggie Gripenbergin johdolla sekä pianonsoittoa. Leiviskä oli sittemmin tanssijana ja koreografina Gripenbergin tanssiesityksissä. Hän valmistui 1920-luvulla Ebeneser-Seminaarista lastentarhanopettajaksi ja työskenteli tässä ammatissa vuoteen 1949, jolloin hänestä tuli Gripenbergin apuopettaja Sibelius-Akatemiassa. Vuodesta 1953 Leiviskä oli itsenäinen musiikkiliikunnan opettaja Akatemiassa sekä omassa tanssikoulussaan. Hän oli myös kuorolausunnan liikunnanohjaaja Helsingin Työväenopistossa vuosina 1941–1951 sekä liikunnan ja teatteritanssin opettaja Lappeenrannan kesäyliopiston teatteriseminaarissa vuosina 1962–1966.


title: Ilta Leiviskä

text: Leiviskän oppitunneilla toimi tavallisesti säestäjänä pianisti Inkeri Simola-Isaksson. Leiviskän opetus sisälsi muun muassa rytmiikkaa, kehon harjoitusta ja koreografioiden harjoittelua usein improvisoidun säestyksen tuella. Simola-Isaksson jatkoi myöhemmin Leiviskän työtä ja myös hänestä tuli arvostettu musiikkipedagogi ja Leiviskän jälkeen yksi suomalaisen musiikkiliikunnan uranuurtajia. Näyttämötanssimisen ja opetuksen lisäksi Leiviskä oli luova koreografi.


title: Ilta Leiviskä

text: Leiviskälle myönnettiin Pro Finlandia -mitali vuonna 1976.


title: Foyle

text: Foyle () on joki luoteisessa Pohjois-Irlannissa. Se saa alkunsa Finn- ja Mourne-jokien yhtyessä Strabanessa Tyronen kreivikunnassa. Sieltä se virtaa kohti Derryn kaupunkia jossa se laskee Lough Foyleen ja lopulta Atlanttiin.


title: Foyle

text: Koska joen yli kulkee kaksi siltaa Derryssä, siellä tehdään paljon itsemurhayrityksiä. Foyle Search and Rescue perustettiin hyväntekeväisyyden ansiosta heinäkuussa 1993 estämään yrityksiä Craigavonin ja Foylen siltojen välillä ja huolehtimaan jälkihoidosta.


title: Foyle

text: Foyle tunnetaan myös Euroopan nopeimmin virtaavana jokena.


title: Arney

text: Arney on pieni joki Fermanaghin kreivikunnassa Pohjois-Irlannissa. Se virtaa Alemmasta Lough Macneanista Ylempään Lough Erneen. Joen ylittää kuusi siltaa, viisi niistä on kelvollisia autoliikenteelle kun taas yksi sijaitsee yksityisillä mailla joen lähteen kupeessa.


title: Arney

text: Jokea käyttää usein amatöörikalastajat jotka pyytävät lohta ja taimenta, joessa elää myös runsaasti ahvenia.


title: Rosenlew

text: Oy W. Rosenlew Ab (lausunta []) oli vuonna 1853 Porissa perustettu monialainen perheyritys, jonka toiminnot on myyty eri yrityksille 1900-luvun loppupuolella.


title: Rosenlew

text: Rosenlew harjoitti historiansa aikana saha-, pakkaus-, metalli- ja kemiallista metsäteollisuutta. Yhtiön metalliteollisuus valmisti muun muassa kodinkoneita ja puimureita. Pakkausteollisuuden tunnetuimpia tuotteita olivat paperi- ja muovisäkit. Rauma-Repola osti yhtiön osakekannan vuonna 1987, minkä jälkeen osa yhtiön liiketoiminnoista on myyty pois ja osa lakkautettu. Porin paperitehdas siirtyi Yhtyneet Paperitehtaat -konsernin omistukseen, mutta on nykyään Stora Enson tytäryhtiön Corenso Oy:n omistuksessa.


title: Rosenlew

text: Puimuriliiketoiminta myytiin vuonna 1991 Timo Prihtin omistamalle Sampo-Rosenlew Oy:lle ja pakkausteollisuus vuonna 2001 saksalaisomisteiselle Rosenlew-RKW:lle. Samana vuonna Rosenlew Kodinkoneet siirtyi Electroluxille.


title: Rosenlew

text: Porilainen Wilhelm Rosenlew perusti isänsä kauppahuoneen pohjalta yhdessä kauppias J. G. Holmbergin ja veljensä Carl Rosenlewin kanssa W. Rosenlew & Co:n toimialanaan tukku- ja vähittäiskauppa, sahateollisuus ja laivavarustus. Vuonna 1862 kauppias Holmberg jättäytyi yrityksestä niin, että Rosenlewin veljekset jäivät yrityksen omistajiksi.


title: Rosenlew

text: Rosenlew-yhtiöstä tuli 1860-luvulla entistä enemmän sahateollisuusyhtiö sen ostettua sahoja Ikaalisista ja Hämeenkyröstä ja vuonna 1877 Porin Höyrysahan konkurssipesän. Näihin aikoihin alkanut taloudellinen nousukausi nosti yrityksen sahateollisuusyritysten kannattavuutta. Vuonna 1872 toimintansa aloitti uutena sahana Porissa Seikun höyrysaha. Tähän aikaan kuuluu erikoinen Rosenlew-yhtiön Tampereen Pispalaan rakennuttama Näsijärven ja Pyhäjärven yhdistävä tukkien kuljetukseen tehty rullarata.


title: Rosenlew

text: 1800-luvun lopulla Rosenlew-yhtiö hankki Satakunnan ja Pohjois-Hämeen alueelta metsätiloja taatakseen puuraaka-aineen sahoilleen. Aikakauteen kuuluu vielä Porin Konepajan osto. Tässä vaiheessa konepaja keskittyi laivanrakennukseen, ja siitä tuli silloisen Suomen keskeiseksi laivanrakennuskeskukseksi. Se oli osa toimintaa, jolla Wilhelm Rosenlew takasi yrityksensä tuotantoyksiköille hyvät liikenneyhteydet. Ratkaisuna oli laivojen rakentaminen, rautatieyhteyksien kehittämistoimintaan osallistuminen ja yhteyksien luominen silloisen Suomen talouselämän johtohenkilöihin, kuten senaattori Leo Mecheliniin.


title: Rosenlew

text:
1900-alussa W. Rosenlew & Co:sta oli jo Suomen mitassa suuryritys. Veljekset Wilhelm ja Carl Rosenlew olivat tehneet perhesopimuksen, jonka mukaan Rosenlew-yhtiöstä tuli muodostaa jälkeläisten omistama osakeyhtiö. Niinpä yhtiömuoto muutettiin 1907 toiminimestä osakeyhtiöksi kahden ja puolen vuoden vaikeiden neuvottelujen jälkeen. Neuvotteluissa keskeistä roolia yhtiöjärjestyksen määrittelemiseksi näytteli varatuomari P. E. Svinhufvud. Yhtiön pääkonttori oli Porissa, mikä oli ollut vuonna 1892 kuolleen kauppaneuvos Wilhelm Rosenlewin toive:
Yrityksen johdossa oli Wilhelmin kuoltua vuonna 1892 hänen nuorempi veljensä Carl, joka oli keskittynyt erityisesti metsäosaston toimintaan sijaintipaikkanaan Tampere. Wilhelmin pojat Hugo ja Georg Rosenlew olivat nousseet jo 1880-luvulla yrityksen johtotehtäviin, kun taas muut veljekset Walterin, Wilhelm, Lennart, Otto ja Erik hankkivat korkeakouluammatin ja pätevöityivät myös ulkomailla. Hugo toimi isänsä Wilhelmin jälkeen ykkösjohtajana. Carlin kuoleman jälkeen 1899 jälkeen yhtiön johtoon nousi hänen poikansa Uno Rosenlew, joka jatkoi isänsä työtä metsäosaston johdossa Tampereella. Georgin kuoleman jälkeen joulukuussa 1906 johtoon nousi veli, lääketieteen kirurgian tohtori Wilhelm Rosenlew yhdeksi kolmesta johtajasta.


title: Rosenlew

text: Vuonna 1910 yrityksen johto ja omistus kokivat merkittävän muutoksen, sillä Wilhelmin jälkeläiset mukaan lukien Hugon ja Georgin nuorempi veli, kemian alan filosofian maisteri Erik Rosenlew saivat yrityksen omistukseensa. Carl Rosenlewin jälkeläiset luopuivat yrityksen omistuksesta, koska he eivät olleet halukkaita niin aggressiiviseen yrityksen kasvuun kuin serkut eli Hugo, Wilhelm ja Erik Rosenlew.


title: Rosenlew

text: Yritys oli myös Suomen suurimpia sahayrityksiä. Vuonna 1912–1913 tilastojen mukaan Rosenlew-yhtiö sahasi kolmella sahallaan 230 000 kuutiota vuodessa ollen neljänneksi suurin A. Ahlström Osakeyhtiön, Aktiebolag W. Gutzeit & Co:n ja Kemi Oy:n jälkeen. Rosenlew-yhtiö oli näihin aikoihin laajentunut pohjoiseen hankkimalla vuonna 1911 omistukseensa torniolaisen Anders Kurt & Co:n, jolla oli saha Alatornion kunnan Kuusiluodon saaressa Perämerellä Tornionjoen suistossa. Toimintaa laajennettiin jatkojalostuksen suuntaan perustamalla sahauksesta syntyneille puujätteille laatikkotehdas vuonna 1913 ja sulfaattiselluloosatehdas, joka valmistui vuonna 1920. Sen jatkojalostuksena rakennettiin voimapaperitehdas ja vuonna 1923 säkki- ja pussitehdas. Kaikki nämä investoinnit sijoitettiin Poriin, jossa Rosenlew-yrityksen ja sen omistajasuvun näkyvyys oli merkittävä.


title: Rosenlew

text: Hugo Rosenlewin kuoltua elokuussa 1915 yrityksen johdossa tapahtui luonnollisia muutoksia. Ykkösjohtajaksi nousi nuorempi veli Wilhelm Rosenlew. Tässä yhteydessä johtoon nousi Wilhelmin ja Erikin rinnalle Erikin lankomies eli puoliso Karinin veli varatuomari Rafael von Frenckell. Tehtävänjako muotoutui niin, että toimitusjohtajuus Wilhelm Rosenlewilla, puutavaran jatkojalostuksen kehittäminen Erik Rosenlewillä ja rahoitus sekä yhteiskuntasuhteet Rafael von Frenckellillä.


title: Rosenlew

text: Sulfiittiselluloosateollisuuden kehittäminen tuli ajankohtaiseksi, kun sukusuhteiden syntymisen vuoksi Frenckellin suvun Tampereella omistama paperitehdas Frenckellin paperitehdas liitettiin osaksi Rosenlew-yhtymää osakevaihdolla vuonna 1920. Sen raaka-ainehuoltoa varten päätettiin rakentaa sulfiittiselluloosatehdas Poriin. Tehtaan sijoittumisessa Poriin oli syynä vahvemmaksi koettu raaka-ainehuoltomahdollisuus. Tehdas pääsi täyteen tuotantoon vuonna 1926, jolloin tuotannossa päästin noin 15 000 tonniin sulfiittiselluloosaa, josta noin kolmasosa meni Tampereelle Frenckellin tehtaalle. Kuljetusyhteyksien heikkous Porin ja Tampereen keskustassa olevan paperitehtaan välillä aiheutti sen, että tuotanto ei kuitenkaan ollut kannattava, joten Frenckellin paperitehdas lopetettiin 1920-luvun lopussa. Pian sen jälkeen vuonna 1929 toimintansa aloitti hiivatehdas, joka käytti sulfiittituotannon jätteestä saatavaa sokeria hiivan valmistukseen.


title: Rosenlew

text: Kiivaan investointivaiheen seurauksena Rosenlew-yhtymä velkaantui. Rahoittajapankit pitivät vaikeassa taloustilanteessa Rafael von Frenckelliä Rosenlew-yhtymässä pankkimaailman luottomiehenä. Sitä auttoi se, että Frenckell oli hallituksen jäsen 1916– 1970 ja sen puheenjohtajana 1933–1966.


title: Rosenlew

text: Nopean kasvun aikana Rosenlew-yhtymästä oli muodostunut joukko täysin tai osaksi omistettuja tytäryhtiöitä. Vuoden 1933 alusta yritysrakennetta muutettiin niin, että tytäryhtiöistä tuli Rosenlew-yhtiön alaisia osastoja. Taloudellisesti 1930-luvun alku oli lamakautta, mikä näkyi myös Rosenlew-yhtymän tuloksessa; vuodet 1930–1932 olivat tappiollisia vuosia. Maailmansotaa edeltävät vuodet 1935–1939 olivat sitten taloudellisesti menestyksellisiä vuosia. Yritys oli 1930-luvun lopussa suomalaisittain suuryritys ja sijoittui liikevaihdollisesti kahdeksanneksi. Yritysjohdollisesti tilannetta edisti myös se, että Rafael von Frenckell oli 1930-luvun alussa palannut yrityksen operatiiviseksi johtajaksi.


title: Rosenlew

text: Sahateollisuus oli perinteisesti Rosenlew-yhtiön ydintä. Toimialaa kuvaa viimeisen sotaa edeltävän rauhan vuoden 1938 sahatavaravienti. Kokonaisvientimäärä oli lähes 20 000 standardia, josta 38 % prosenttia meni Alankomaihin, 21 % Saksaan sekä 16 % Britanniaan. Muita tärkeitä vientimaita olivat Tanska, Ranska ja Belgia. Kuvaavaa tilanteen muuttumiselle sota-ajan vaikutuksesta oli sahatavaran Saksan viennin osuuden kasvaminen välirauhan vuonna 1940 peräti 67 %:iin.


title: Rosenlew

text:
Uutena suvun henkilönä yrityksen johtotehtäviin vuonna 1936 astui Erikin poika fil.maisteri Sven-Erik Rosenlew, ensin maanviljelysosaston päällikkönä. Siihen liittyen hän oli järjestelemässä vuonna 1940 Suomen Maanviljelijäin Kauppa Oy:n (SMK) osakkeiden ostoa. Osake-enemmistön saaminen mahdollisti joustavan myyntiketjun kotimaassa Porin mekaniikkatehtaan maatalouskoneille. Uutena liiketoimintamuotona sodan aikana vuonna 1942 aloitettiin Porissa puutalojen rakentaminen.
Vaikka 1920-luku oli ollut varsin rauhaton työntekijöiden ja työnantajien välillä, päästiin 1930-luvulla lamakauden jälkeen parempaan yhteistyöhön. Niinpä syksyllä 1938 Rosenlew-yhtymän hallitus päätti tukea urheiluseuran perustamista. Yritysjohdon puolella keskeistä osaa näytteli Sven-Erik Rosenlew, josta tuli perustetun porilaisen urheiluseuran Rosenlewin Urheilijat-38:n puheenjohtaja. Seuran liittyminen porvarilliseen SVUL:ään aiheutti työntekijäpuolella kritiikkiä tiukan porvarillisen SVUL:n ja työväenliikkeen urheilujärjestön TUL:n vastakkainasettelun johdosta.


title: Rudolf von Laban

text: Rudolf von Laban (15. joulukuuta 1879 Pressburg, Itävalta-Unkari – 1. heinäkuuta 1958, Weybridge, Englanti) oli unkarilaissyntyinen tanssitaiteilija, koreografi, pedagogi ja tanssintutkija. Hän oli yksi modernin tanssin pioneereja Euroopassa.


title: Rudolf von Laban

text:
Paikoilleen pysähtyneen perinteisen baletin vaihtoehdoksi Laban kehitti idean uudenlaisesta näyttämötanssista, jossa tanssija oli ajatteleva, tunteva, ja esiintyvä olento. Uuden vapaan tanssin ajattelun taustalla oli muun muassa François Delsarten hahmottelema teoria kaikkien liikkeiden tunnesisällöstä ja periaatteista, joiden mukaan se voitaisiin kartoittaa. Niinpä luonnollisena kehityssuuntana oli tanssin teatterillisten tavoitteiden korostaminen.
Laban ohjasi sekä baletteja että tanssinäytelmiä, joihin hän yleensä myös sävelsi itse musiikin. Hän perusti oman tanssiryhmän "Die Tanzbuhne Laban", jonka kanssa hän alkoi tuottaa uutta tanssia edustavia pienimuotoisia kokeilevia tanssiteoksia. Hän suunnitteli myös tanssiliikkeitä ilman säestystä, mikä oli hänen aikanaan uutta.


title: Rudolf von Laban

text: Laban kehitteli ensimmäisem maailmansodan jälkeisinä vuosina tanssikasvatuksen ja ihmisliikkeiden ilmaisullisten lainalaisuuksien teoriaa. Hän tutki liikkeen ja psykologian riippuvuutta ja sovelsi teorioitaan ns. liikeanalyysiin. Sen mukaan liikunnalla on omat itsenäiset lakinsa, jotka kuitenkin usein sivuavat musiikin lakeja. Laban loi myös tanssinotaatiojärjestelmän, "labanotaation", jota käytetään edelleen muistiinmerkitsemissysteeminä kaikenlaisten tanssiliikkeiden kirjaamiseen videotallenteiden rinnalla. Laban jatkoi koko elämänsä ajan uusien tanssin ja musiikkiliikunnan alueiden tutkimista. Monet hänen oppilaansa ja seuraajansa veivät hänen liiketutkimuksiaan eteenpäin ja sovelsivat niitä käytäntöön näyttämötyössä. Yksi heistä oli Kurt Jooss, jota pidetään modernin eurooppalaisen tanssiteatterin perustajahahmona.


title: Rudolf von Laban

text: Kehittäessään modernia tanssia Laban koki baletin voimakkaasti vihollisekseen. 1920–1930-lukujen Saksassa tanssitaiteen kentällä käytiinkin voimakasta taistelua. Natsien tultua valtaan Laban liittyi Saksan kansallissosialistiseen työväenpuolueeseen, joka koki modernin tanssin tuovan esille germaanisen hengen ja maailmankatsomuksen ja asettui tukemaan Labania. Laban vaati myös tanssikoulut arjalaistettaviksi eli juutalaiset ja muut toisarvoisiksi katsotut tuli poistaa niistä. Hän ajoi myös balettikoulujen lakkauttamista maassa. Vuonna 1934 Laban liittyi Joseph Goebbelsin alaiseen kansanvalistus- ja propagandaministeriöön ja pian hänestä tuli natsi-Saksan tanssitaiteen johtava hahmo. Hän tuki myös Führer-periaatetta ja vaati täydellistä uskollisuutta yhdelle johtajalle.


title: Rudolf von Laban

text: Laban suunnitteli ryhmäesityksen Berliinin olympialaisiin 1936, mutta sairastui. Hänellä oli myös talousvaikeuksia ja häntä vastaan juoniteltiin. Hän ajautui pois kansallissosialistien suosiosta ja muutti Englantiin 1937.


title: Rapperswil-Jona Lakers

text: Rapperswil-Jona Lakers (entinen SC Rapperswil-Jona) on sveitsiläinen jääkiekkoseura, joka on perustettu vuonna 1945. Se pelaa Sveitsin toiseksi korkeimmalla sarjatasolla National League B:ssa.


title: Rapperswil-Jona Lakers

text: Raimo Summanen valmensi joukkuetta puolitoista kautta, saaden potkut joulukuussa 2009.


title: Bann

text: Bann (, ulsterinskotiksi "Bann Wattèr") on pisin joki Pohjois-Irlannissa kokonaispituudella 129 km. Joki virtaa provinssin kaakkoisosasta luoteisrannikolle pysähtyen matkalla valtavaan Lough Neaghiin.


title: Bann

text: Joki on ollut merkittävässä asemassa Pohjois-Irlannin teollistumisessa, erityisesti koskien puuteollisuutta. Nykyään lohi-ja ankeriaskalastamot ovat joen taloudellisesti tärkeimmät laitokset. Jokea käytetään usein itäisen ja läntisen Pohjois-Irlannin rajana ja se kantaa nimeä "Bann Divine" (Jumalainen Bann). Kaupungit, piirit ja liiketoiminta Bannin länsipuolella nähdään usein köyhempänä kuin sen itäpuolella. Ennen se nähtiin myös poliittisena ja uskonnollisena rajana, katolisten ja nationalistien asuessa enemmän lännessä ja protestanttien sekä unionistien enemmän idässä.


title: Bann

text: Ylempi Bann saa alkunsa Mournen vuoristosta Downin kreivikunnasta ja virtaa Lough Neaghiin Banngootin edustalla Armaghin kreivikunnassa. Pätkä on yksi suosituimmista kalastusalueista Euroopassa. Portadownin lähellä se yhtyy Newry Canaliin, joka ennen mahdollisti pääsyn Irlanninmeren eteläosiin.


title: Bann

text: Alempi Bann virtaa virtaa Lough Neaghista Toomen kohdalta ja virtaa sieltä Atlanttiin johon se yhtyy Portstewartissa. Joki on kanalisoitu vesitie viiden sulun kera 51 kilometrin matkalla. Joki on suosittu vesiurheilujen sekä kalastuksen parissa jonka mahdollistaa vähäinen kauppaliikenne. Se myötäilee pääosin Antrimin ja Londonderryn kreivikuntien rajaa. Sen ainoa kaupallinen satama on Coleraine. Laivat Londonderryn ja Belfastin satamasta siirtävät hiiltä ja romumetallia sitä pitkin.


title: Ophir Pines-Paz

text: Ophir Pines-Paz (, s. 11. heinäkuuta 1961 Rishon LeZion, Israel) on israelilainen työväenpuoluetta edustanut poliitikko. Hän oli vuonna 2005 sisäministeri ja sen jälkeen vuoteen 2006 tiede-, kulttuuri- ja urheiluministeri. Hän jätti politiikan vuonna 2010.


title: Ophir Pines-Paz

text: Pines-Paz oli knessetin jäsen 1996–2010. Hän oli lyhyen aikaa tiede- ja kulttuuriministerinä Ehud Olmertin hallituksessa, mutta erosi vastalauseena Yisrael Beytenu -puolueen ottamiselle hallitukseen, koska pitää kyseistä puoluetta rasistisena. Hän tuli neljänneksi työväenpuolueen puheenjohtajavaaleissa toukokuussa 2007.


title: Blackwater

text: Blackwater () on joki Irlannissa, jonka lähde sijaitsee Tyronen kreivikunnassa. Se yhtyy matkalla Lough Neaghiin Derrywarraghin saaren länsipuolella ja se on purjehduskelpoinen aina Magherystä Blackwatertowniin.


title: Blackwater

text: Joki jakaa Armaghin ja Tyronen kreivikunnan kuten myös Tyronen ja Monaghanin kreivikunnat. Se virtaa useiden kylien läpi joihin lukeutuu muun muassa Aughnacloy.


title: Don Schollander

text: Donald Arthur (Don) Schollander (s. 30. huhtikuuta 1946 Charlotte, Pohjois-Carolina) on entinen yhdysvaltalainen uimari ja olympiavoittaja


title: Don Schollander

text: Don Schollander kasvoi Lake Oswegossa, Oregonissa, ja pääsi uintivalmentaja George Hainesin oppiin Santa Claraan, Kaliforniaan.


title: Don Schollander

text: Tokion 1964 olympialaisissa Schollanderista tuli ensimmäinen uimari, joka voitti neljä kultamitalia yksissä olympiakisoissa. Hän voitti 100:n ja 400 metrin vapaauinnin, jälkimmäisen maailmanennätysajalla 4.12,2. Kaksi muuta kultamitalia hän voitti vapaauintiviesteissä, joissa hän ui ankkuriosuuden. Molemmissa viesteissä Yhdysvaltain joukkue teki maailmanennätyksen.


title: Don Schollander

text: Schollander ui urallaan 16 maailmanennätystä. Vähän ennen Méxicon 1968 olympialaisia hän ui 200 metrin vapaauinnin ME-ajan 1.54,3. Méxicossa Schollander jäi kuitenkin tuossa ensimmäistä kertaa olympiakisojen ohjelmassa olleessa lajissa toiseksi ajalla 1.55,8. Uransa viidennen kultamitalin hän sai 4 x 200 metrin vapaauintiviestissä, jossa hän ui jälleen neljännen osuuden. Schollander lopetti uintiuransa Méxicon kisoihin.


title: Don Schollander

text: Schollander valittiin International Swimming Hall of Fameen 1965 eli kesken aktiiviuransa.


title: Callan

text: Callan on joki Pohjois-Irlannissa, joka yhtyy Blackwateriin 1,6 km ylävirtaan Bond's Bridgeltä. Se on purjehduskelpoinen jollille ja kanooteille 2 kilometriä Fairlwan Bridgelle. Se virtaa pääasiassa etelään Tullynawoodin järveltä, Darkleyn, Keadyn, Tassaghin läpi kohti Armaghia. Yläjuoksu Armaghin lähettyvillä on useita entisiä vesimyllyjä, jotka rakennettiin vesivoiman takia. Joen yli menee myös rautatiesilta Tassaghin kohdalla, joka kerran kantoi rautatielinjaa Armaghista Keadyyn.


title: Shalom Simhon

text: Shalom Simhon (, s. 7. joulukuuta 1956 Israel) on israelilainen työväenpuoluetta edustava poliitikko. Hän oli vuoteen 2002 Ariel Sharonin hallituksessa maatalousministeri, vuonna 2005 hän oli ympäristöministeri. Hän oli maatalousministeri Ehud Olmertin hallituksessa 2006–2009 ja Benjamin Netanjahun johtamassa hallituksessa 2009 ensin maatalousministeri ja sitten vuodesta 2011 teollisuusministeri.


title: Shalom Simhon

text: Hänet valittiin knessetiin ensimmäisen kerran vuonna 1996.


title: Makedonian translitterointi

text: Makedonian translitterointi on makedoniankielisen tekstin esittämistä jollakin muulla muulla kirjaimistolla kuin kyrillisellä. Suomen kielessä makedonian translitterointiin käytetään Suomen Standardisoimisliiton laatimaa SFS 4900 -standardia. Kansainväliseen käyttöön on tarkoitettu Organisation internationale de normalisationin ISO 9 -standardi.


title: Makedonian translitterointi

text: SFS 4900 -standardia eli kansallista standardia käytetään kaikessa suomenkielisessä tiedonvälityksessä kuten yksityishenkilöiden välisessä viestinnässä, sanoma- ja aikakauslehdistössä, televisiossa, kaunokirjallisuudessa, yleistajuisessa tietokirjallisuudessa sekä suomenkieliseen kirjallisuuteen keskittyvissä kirjastoissa. SFS 4900 -standardin mukaisesti translitterointua makedoniankielistä tekstiä ei voida mekaanisesti palauttaa takaisin alkuperäiseen kyrilliseen asuunsa.


title: Makedonian translitterointi

text: ISO 9 -standardia eli kansainvälistä standardia käytetään nimensä mukaisesti kansainvälisessä tiedonvälityksessä. Merkittävimmät käyttöalat ovat bibliografiat, tieteellisten kirjastojen tietojärjestelmät, tieteellinen tutkimus ja muu kansainvälinen toiminta. ISO 9 -standardin mukaisesti translitterointu teksti voidaan mekaanisesti palauttaa takaisin alkuperäiseen kyrilliseen asuunsa.


title: Jokikylä (Pyhäjärvi)

text: Jokikylä on noin 350 asukkaan kylä Pyhäjoen varrella Pyhäjärven pohjoisosassa. Kylä sijaitsee noin 70 kilometrin päässä Iisalmesta ja Ylivieskasta. Kylän asutus on keskittynyt lähinnä Pyhäjokivarteen.


title: Jokikylä (Pyhäjärvi)

text: Alueella sijaitsee muun muassa Jokikylän koulu sekä lakkautettu Ruhkalan koulu.


title: Jokikylä (Pyhäjärvi)

text: Vesikoskessa Pyhäjoessa toimii Koskienergian omistama Vesikosken voimalaitos. Aiemmin samalla paikalla on toiminut Vesikosken ruukki.


title: Kotiteollisuus

text: Kotiteollisuus on pääasiassa käsityönä tapahtuvaa myyntituotteiden valmistusta kotona. Toisinaan jopa synonyymina pidettävä käsiteollisuus on kotiteollisuudelle hyvin läheinen käsite. Käsiteollisuus on kuitenkin elinkeinona harjoitettavaa aineenjalostustoimintaa, jota suoritetaan pääasiassa käsin ja työkaluilla paikallisissa pikkuliikkeissä välittömästi kuluttajia varten. Kotiteollisuuden tuotantokomitea on määritellyt kotiteollisuus-käsitteen vuonna 1949 seuraavasti: ”Kotiteollisuutta on sellainen kansan työnä suoritettu käsityö sekä vastaava työaineksien muokkaaminen, jolla on yksilöllinen sävy, jossa käytetään valikoituja työaineksia ja jossa käsityön ohella konevoimaa käytettäessä kaikki työn vaiheet huomioon ottaen kuitenkin yli puolet on käsityötä.”


title: Kotiteollisuus

text: Kotiteollisuus voidaan jakaa viiteen pääryhmään, jotka ovat puutyö, metallityö, kutoma- ja kehruutyö, ompelutyö sekä muut sekalaiset työt. Puutyön tärkeimpiä tuotteita ovat rakennukset, kalusteet, liikennevälineet, astiat, työkalut ja erilaiset tarve-esineet. Metallityö tuottaa pääasiassa raudasta, pronssista ja messingistä maataloustyökaluja, hevosenkenkiä, koruja ja koriste-esineitä. Kutoma- ja kehruutyö jalostaa kasveista saatavia kuituja ja eläimistä saatavaa villaa langaksi ja edelleen kankaiksi ja ryijyiksi. Ompelutyö on pääasiassa vaatteiden ja laukkujen valmistusta. Muihin töihin kuuluvat nahanjalostustyö, savenvalanta, kirjansidonta, kalastusvälineiden valmistus, kivenhakkaus ja sarvi- ja luuesineiden valmistus.


title: Kotiteollisuus

text: 1900-luvun alussa Suomen taiteen kansallisromanttisena kautena löydettiin uudelleen kansan käsityö, taito joka oli opittu isiltä ja äideiltä. Taiteilijoiden innoittamina alettiin kopioida ja säilyttää perinteisiä malleja. Perinne erotti kotiteollisuuden taideteollisuudesta. Kotiteollisuuden ja ammattikäsityön erotti hallinnon kahtiajako: kotiteollisuutta hallinnoitiin maataloushallituksessa, ammattikäsityötä kauppa- ja teollisuushallituksessa. Kaupungeissa harjoitettu käsityö ei ollut sivutoimista, vaan tiukoilla ammattikuntasäädöksillä säädelty.


title: Kotiteollisuus

text: Sota- ja pula-aikana omatarvekotiteollisuuden ja luonnonmateriaalien merkitys kasvoi. Kotiteollisuus nähtiin perinteen ylläpitäjänä sekä taloudellisena ja työllistävänä toimintana, joka lisäksi tuotti viihtyisyyttä ja työn iloa. 1970-luvulla kotiteollisuutta ja paikallisuutta tuettiin valtion varoilla ja alan koulutus ammatillistui. Koulutuksen saaneet ammattilaiset toimivat itsenäisinä yrittäjinä ja/tai ohjaajina, koska kotiteollisuudesta oli tullut myös kodin ulkopuolella tapahtuvaa harrastustoimintaa.


title: Carl Robie

text: Carl Robie (12. toukokuuta 1945 – 30. marraskuuta 2011) oli yhdysvaltalainen uimari ja olympiavoittaja


title: Carl Robie

text: Carl Robie oli parhaimmillaan 200 metrin perhosuinnissa. Hän paransi 1960-luvun alussa neljä kertaa lajin maailmanennätystä. Ennen Tokion 1964 olympialaisia hän oli menettänyt ennätyksen Australian Kevin Berrylle, joka Tokiossa paransi ennätystään ja jätti Robien hopealle. Toisessa lajissaan, 400 metrin sekauinnissa Robie sijoittui neljänneksi.


title: Carl Robie

text: Méxicon 1968 olympialaisissa Robie voitti kultaa 200 metrin perhosuinnissa. Finaalissa viimeiseksi jäi suurin odotuksin kisoihin tullut, matkan maailmanennätyksen uinut Mark Spitz.


title: Carl Robie

text: Robie valittiin International Swimming Hall of Fameen vuonna 1976.


title: Akrostikon

text: Akrostikon on lyriikkaan liittyvä termi, jolla yleensä tarkoitetaan runoa, jonka säkeiden tai säkeistöjen alkukirjaimet muodostavat aakkosellisen kokonaisuuden.


title: Akrostikon

text: Esimerkiksi jotkin Raamatun psalmeista ovat akrostikoneja, eli ns. alfabeettisia psalmeja (mm. Psalmit 9, 10, 25, 34, 37, 111, 112, 119, 145), eli jokainen jae alkaa heprealaisten aakkosten eri kirjaimella, aakkosellisessa järjestyksessä, lukuun ottamatta muutamaa poikkeusta, jossa jokin kirjain ei ole esimerkiksi soveltunut luontevasti runon kulkuun, tai joidenkin kirjainten paikka on samoista syistä vaihdettu.


title: Akrostikon

text: Akrostikon voi muodostaa muutakin kuin aakkoset, esimerkiksi Alankomaiden kansallislaulu Wilhelmus van Nassouwe, jonka 15 säkeistön alkukirjaimet muodostavat nimen Willem van Nazzov, joka on Vilhelm Nassaulaisen yksi kirjoitusmuoto.


title: George Onslow

text: Andre George Louis Onslow (27. heinäkuuta 1784 – 3. lokakuuta 1853) oli ranskalainen säveltäjä.


title: George Onslow

text: George Onslow syntyi ja asui koko ikänsä Ranskassa. Hänen isänsä oli englantilainen aristokraatti, joka pakeni kotimaastaan sukuskandaalin vuoksi, ja äitinsä ranskalainen. Hän opiskeli matematiikkaa, ennen kuin ryhtyi vakavissaan harjoittamaan musiikkiopintoja. Hän opiskeli pianonsoittoa Johann Baptist Cramerin ohjauksessa ollessaan nuorena Lontoossa. Hänen ainoa sävellyksen opettajansa oli Anton Reicha, jonka ohjauksessa hän opiskeli Pariisissa 1807–1808.


title: George Onslow

text: Onslow'n toisen korvan kuulo vaurioitui metsästysretkellä. Hän omisti kaksi linnaa ja harjoitti maanviljelyä.


title: George Onslow

text: Hänen 36 jousikvartettoaan ja 34 jousikvintettoaan pidettiin hänen elinaikanaan ja vielä 1800-luvun lopulle suuressa arvossa, etenkin Saksassa, Itävallassa ja Englannissa, missä hänet nostettiin säveltäjien eturiviin. Hänen säveltäjäntyötään ihailivat niin Beethoven kuin Schubertkin, joka piti esikuvanaan Onslow'n teoksia säveltäessään omia sellokvintettojaan (D.956) eikä suinkaan, vaikka niin usein väitettiin, Boccherinia. Robert Schumann, joka lienee ollut 1800-luvun alkupuolen merkittävin musiikkikriitikko, nosti Onslow'n kamarimusiikin Mozartin, Haydnin and Beethovenin rinnalle. Samaa mieltä oli Mendelssohn. Muun muassa sellaiset kustantajat kuin Breitkopf & Härtel ja Kistner kilpailivat saadakseen hänen sävellyksensä julkaistavakseen. Onslow'n maine oli niin suuri, että hänet valittiin loistavana pidetyn kamarimusiikkinsa ansiosta Luigi Cherubiniin seuraajaksi arvostetun Académie des beaux-artsin johtajana, ja merkille pantavaa on, että se tapahtui "oopperahullussa Ranskassa", jossa tuskin välitettiin kamarimusiikista. Ensimmäisen maailmansodan jälkeen hänen, kuten monen muunkin hienon säveltäjän, musiikkinsa vaipui unohduksiin, ja aina vuoteen 1984, jolloin vietettiin hänen syntymänsä 200-vuotisjuhlaa, hän oli lähes täysin tuntematon. Onslow'n sävellykset olivat sikäli ainutlaatuisia, että hän onnistui yhdistämään hienosti oopperan draamaa Wienin mestareiden kehittämään kamarimusiikkikieleen.


title: George Onslow

text: Tunnetuimpien ja arvostetuimpien jousikvartettojensa ja -kvintettojensa lisäksi hän sävelsi 10 pianotrioa, kolme pianokvintettoa, kvinteton pianolle ja puhaltimille, kaksi sekstettoa puhaltimille ja pianolle, septeton puhaltimille ja pianolle, noneton jousille ja puhaltimille, kuusi sonaattia viululle ja pianolle ja yhden sellolle ja pianolle.


title: George Onslow

text: Kamarimusiikin lisäksi hän sävelsi neljä sinfoniaa, neljä oopperaa (joista ainakin yhden, "Le Colporteur", teemaa käyttivät hyväkseen muut säveltäjät, kuten Friedrich Kuhlau huilukonsertossaan), useita teoksia yksinomaan pianolle sekä viisi vokaaliteosta. Hänen toisessa sinfoniassaan (D-molli, opus 42) ilmenee tyylillisiä yhtäläisyyksiä Beethoveniin, etenkin sen dramaattisessa ensimmäisessä osassa, sekä myös Schubertiin.


title: George Onslow

text: Onslow jäi kolmen suuren, Beethovenin, Mozartin ja Haydnin varjoon. Hänen sinfonioidensa viimeiset esitykset ajoittuvat 1840-luvulle. Kamarimusiikkiteoksia esitettiin vielä ensimmäisen maailmansodan aikoihin, mutta sen jälkeen nekin unohdettiin. Syynä on pidetty muun muassa niiden vaikeutta.


title: George Onslow

text: Onslow'n musiikin renessanssi johtuu vanhojen sävellysten autenttisuutta tutkivasta liikkeestä, joka syntyi 1970-luvulla Euroopassa. Kaikki sinfoniat ja osa kamarimusiikkiteoksista on levytetty.


title: George Onslow

text: Onslow'n ensimmäinen sinfonia sai Suomen-kantaesityksensä Helsingin juhlaviikoilla 2007. Sen esitti Tuomas Hannikaisen johtama Kuudennen kerroksen orkesteri. Soittimina käytettiin periodisoittimia.


title: Animatismi

text: Animatismi eli luonnon elollistaminen tarkoittaa tapaa selittää kaikki ympärillä oleva eläväksi. Tutkimushistoriaan kuuluvalla termillä tarkoitetaan toisinaan havaittavaa taipumusta hahmottaa elottomat esineet ja persoonattomat ilmiöt tunteviksi, tahtoviksi ja toimiviksi, ilman että tähän hahmottamiseen välttämättä liittyisi kuvitelmaa selväpiirteisestä persoonasta tai sielusta. Kun ankaran ukonilman aikana tuumimme, "mihinkähän se iskee", niin itse asiassa tuo 'se' sisältää mielteen toimivasta ja tahtovasta ilmiöstä , vaikkemme varsinaisesti omaa mitään käsitystä esimerkiksi ukkosen jumalasta. Esimerkiksi suomalais-ugrilaisten kansojen luonnonuskonnossa taivas, vesi, maa, tähdet ja luontokappaleet ovat eläviä jumalia, joille on uhrattu eläimiä toimeentulon turvaamiseksi.


title: Animatismi

text: Uskonnon alkuperäisteorioissa animatistisia mielteitä on haluttu pitää yhtenä varhaiskantaisen ajattelun ja tuntemistavan perusmuotona, joka uskonnon kehityksessä olisi edeltänyt animismia. Tähän viittaa animatismin toinen nimitys preanimismi. Sen mukaan elolliseksi ja toimivaksi koettu tai havaittu taivas olisi vanhempi kuvitelma kuin taivaan jumala jne.


title: Zevulun Orlev

text: Zevulun Orlev (; s. 9. marraskuuta 1945 Rehovot, Israel) on israelilainen poliitikko ja Kansallisen uskontopuolueen puheenjohtaja.


title: Zevulun Orlev

text: Orlev valittiin knessetiin ensimmäisen kerran vuonna 1999. 2003–2004 hän oli hyvinvointi- ja sosiaaliministeri Ariel Sharonin toiseen hallituksessa. Orlev oli usein eri linjoilla talouspolitiikassa silloisen valtiovarainministeri Benjamin Netanjahun kanssa.


title: Zevulun Orlev

text: Orlev on naimisissa ja hänellä on neljä lasta.


title: Lyykylänjärvi

text: Lyykylänjärvi, myös "Lyykylä" tai "Lyykkylä", oli kylä entisessä Viipurin maalaiskunnassa Venäjällä, Suomen Neuvostoliitolle luovuttamalla alueella. Lyykylänjärvi sijaitsi Viipurin maalaiskunan itäosassa Lyykylänjärven ja Näätälänjärven eteläpään ympäristössä. Sen naapurikyliä olivat Kurikkala, Näätälä, Nikoskela, Repola–Lyykylä ja Mannikkala. Nykyisin kylän alueella ei ole juuri asutusta, lukuun ottamatta pientä Ozernojen asutusta Lyykylänjärven etelärannalla.


title: Lyykylänjärvi

text: Lyykylänjärvellä oli 355 asukasta vuonna 1937. Kylän etelärajaa pitkin kulki kantatie 62 Viipurista Rautuun. Asutus oli keskittynyt Lyykylänjärven rannoille ja Rauduntien varteen. Rajaharjun alue, joka sijaitsi kylän "jatkona" Rauduntien varressa, luettiin toisinaan osaksi Lyykylää, vaikka se olikin virallisesti osa Näätälää. Lyykylänjärven väestö työskenteli pääasiassa maatalouden parissa. Vuonna 1937 kylässä oli 2 420 ha metsää, 491 ha peltoa ja 66 ha niittyä. Urheiluseura Lyykylän Visa perustettiin vuonna 1931.


title: Lyykylänjärvi

text: Suurin osa Lyykylänjärvestä kuului Lyykylän koulupiiriin, johon kuului myös Kähärin kylä. Lyykylänjärven itäosa kuului Rajaharjun koulupiiriin, jonka koulu sijaitsi Näätälän kylän eteläosassa. Lyykylän koulurakennus ei ollut Viipurin maalaiskunnan omistuksessa vaan sen omisti Hackman & Co. Vuonna 1939 Lyykylän kansakoulussa oli kaksi opettajaa ja 33 oppilasta.


title: Lyykylänjärvi

text: Lyykylänjärven väestö joutui evakkoon talvisodan aikana ja Moskovan rauhassa kylä jäi Neuvostoliitolle. Kun alue jatkosodassa vallattiin takaisin, pääsi väestö palaamaan koteihinsa. Vuonna 1944 asukkaat joutuivat lähtemään kuitenkin uudelleen evakkoon.


title: Felipe Muñoz

text: Felipe Muñoz (s. 3. helmikuuta 1951) on entinen meksikolainen uimari ja olympiavoittaja


title: Felipe Muñoz

text: 17-vuotias Felipe Muñoz ui Méxicon 1968 olympialaisissa 200 metrin rintauinnin alkuerien nopeimman ajan 2.31,1. Finaalin puolimatkassa hän oli vasta neljäntenä mutta nousi jälkipuoliskolla voittoon ajalla 2.28,7. Se oli isäntämaa Meksikon ensimmäinen kultamitali noissa kisoissa. Neljä vuotta myöhemmin Muñoz sijoittui Münchenin olympialaisissa samalla matkalla viidenneksi.


title: Felipe Muñoz

text: Muñoz valittiin International Swimming Hall of Fameen 1991. Hänen valmentajansa oli yhdysvaltalainen Ron Johnson.


title: Syyshortensia

text: Syyshortensia ("Hydrangea paniculata" 'Grandiflora') on japaninhortensian lajike, joka on suosittu koristepensas. Japaninhortensia ("Hydrangea paniculata") on kotoisin alun perin Aasian itäosista.


title: Syyshortensia

text: Syyshortensia on pystykasvuinen pensas tai pikkupuu. Lehdet ovat 5–12 cm pitkät, soikeat ja hammaslaitaiset. Kukinto on 15–30 cm pitkä. Lähes kaikki kukat ovat neuvottomia. Väriltään ne ovat aluksi valkoisia, mutta muuttuvat myöhemmin punertaviksi ja lopulta ruskeiksi. Ne säilyvät pensaassa kiinni pitkälle talveen.


title: Syyshortensia

text: Kasvupaikkavaatimuksiltaan syyshortensia menestyy aurinkoisella tai puolivarjoisella paikalla ravinteikkaassa maaperässä. Sitä voidaan pitää matalana leikkaamalla vuosiversoja keväällä, jättäen niihin 2–3 silmuparia. Yksittäisistä kukinnoista kehittyy tällöin myös kookkaampia. Syyshortensiaa voidaan talvenkestävyytensä vuoksi kasvattaa pohjoisempana kuin monia muita hortensioita. Suomessa se menestyy maan etelä- ja keskiosissa.


title: Vanessa Vandy

text: Vanessa Isabelle Vandy (s. 14. toukokuuta 1989 Auckland, Uusi-Seelanti) on suomalainen elokuvaohjaaja, -kuvaaja ja entinen seiväshyppääjä. Vandyllä on Suomen ja Uuden-Seelannin kaksoiskansalaisuus.


title: Vanessa Vandy

text: Vandy on tuleva elokuvaohjaaja ja -kuvaaja. Hän on erikoistunut brändivideoihin ja lyhytelokuviin. Hänen lyhytelokuvansa "Farewell" pääsi mukaan finalistinä OneScreen elokuvafestivaaliin 2017 .


title: Vanessa Vandy

text: Vanessa Vandy edusti Vasa Idrottssällskapia. Kalevan kisoista hänellä on kultaa Tampereelta 2008 ja hopeaa Lappeenrannasta 2007. Sisäratojen SM-kilpailuista hänellä on kultaa Joensuusta 2008 sekä hopeaa Rovaniemeltä 2007 ja Mustasaaresta 2009. Suomi–Ruotsi-maaottelussa 2007 hän voitti lajinsa silloisella ennätyksellään 430 cm.


title: Vanessa Vandy

text: 19-vuotiaiden EM-kilpailuissa 2007 hän sijoittui seitsemänneksi. Nuorten MM-kisoissa 2008 hän sen sijaan sijoittui kuudenneksi tuloksella 420 cm. Heinäkuussa 2008 Vandy voitti SM-kilpailut Tampereella tuloksella 430 cm ja samalla varmisti itselleen paikan Pekingin olympialaisiin. Pekingin olympialaisten karsinnassa hän hyppäsi tuloksen 400 cm eikä selviytynyt loppukilpailuun.


title: Vanessa Vandy

text: Lapuan Eliittikisoissa 2009 Vandy paransi omaa ennätystään 5 cm hypäten vähän aikaa Suomen ennätyksenäkin olleen 436 cm. Samassa kilpailussa myös Minna Nikkanen paransi Suomen ennätystä lopullisiin lukemiin 445 cm. Halliennätyksensä 430 cm hän hyppäsi Joensuussa SM-hallikisoissa 2008 voittaessaan SM-kultaa uudella sisäratojen Suomen ennätyksellä.


title: Vanessa Vandy

text: Vuonna 2009 Vandy voitti alle 23-vuotiaiden EM-kilpailuissa Kaunasissa pronssia tuloksella 435 cm.


title: Vanessa Vandy

text: Vuoden 2011 alussa Vandy ilmoitti lopettavansa seiväshyppyuransa polvivaivojen takia ja keskittyvänsä musiikkiin.


title: Viimeinen kuningaskunta

text: Viimeinen kuningaskunta on Bernard Cornwellin vuonna 2004 ilmestynyt historiallinen romaani, ensimmäinen osa "The Saxon Stories" -sarjaa.


title: Viimeinen kuningaskunta

text: Romaanin päähenkilö Uhtred on 800-luvulla elävä englantilainen poika, joka jää orvoksi 10-vuotiaana. Tanskalaiset ottavat hänet hoiviinsa ja opettavat viikinkien tavoille. Uhtredin elämä näyttää kietoutuvan yhteen Wessexin kuningas Alfred Suuren kanssa. Wessex on ainoa jäljellä oleva englantilainen kuningaskunta, joka pitää puoliaan tanskalaisten hyökkäyksiä vastaan.


title: Rapperswil

text: Rapperswil tarkoittaa seuraavia:Aihepiiriin liittyvät myös seuraavat:


title: Melvinsin diskografia

text: Melvins on yhdysvaltalainen rock/metalli-yhtye. Huomaa, että heidän diskografiansa sisältää paljon harvinaisuuksia ja rajoitettuja painoksia, joita ei ole mainittu täällä.


title: Leukippos (mytologia)

text: Leukippos () oli kreikkalaisessa mytologiassa Periereen ja Gorgofonen poika ja Messenian kuningas. Vaimonsa Filodiken kanssa heillä oli tyttäret Foibe ja Hilaira – joidenkin lähteiden mukaan myös Arsinoe.


title: Leukippos (mytologia)

text: Leukippos lupasi tyttärensä vaimoiksi Idakselle ja Lynkeukselle, mutta Kastor ja Polydeukes ryöstivät morsiamet. Tällöin sulhaset tarttuivat aseisiin hakeakseen neitonsa takaisin, ja seuranneessa taistelussa Lynkeus ja Kastor saavat surmansa. Lisäksi yleensä kerrotaan Zeuksen lyöneen Idaksen salamallaan. Polydeukes luopuu tämän jälkeen kuolemattomuudestaan voidakseen vaihtaa paikkaa vuorotellen veljensä kanssa.


title: Ykspää

text: Ykspää oli kylä ja rautatiepysäkki entisessä Viipurin maalaiskunnassa Suomen Neuvostoliitolle luovuttamalla alueella. Nykyisin kylä luetaan osaksi Tienhaaran taajamaa. Ykspää sijaitsi Viipurin maalaiskunnan länsiosassa ja se käsitti alueen Viipurin kaupungin ja Vahvialan kunnan välistä. Sen naapurikyliä olivat Rääsiälä, Kaukola ja Rapattila Viipurin maalaiskunnan alueella sekä Hovinmaa Vahvialan puolella.


title: Ykspää

text: Ykspään halki kulkivat valtatie 13 ja Riihimäki–Pietari-rata, jonka varrella oli Ykspään pysäkki. Kylän etelärajalla virtasi Rakkolanjoki. Vuonna 1937 kylässä oli 174 asukasta. Kylässä toimi M. Niemisen omistama kauppa. Ykspään pääosa kuului Merijoen koulupiiriin, jonka koulu sijaitsi Suur-Merijoella. Muu osa Ykspäästä kuului Kaukolan koulupiiriin, jonka koulu sijaitsi Kaukolan kylässä.


title: Ykspää

text: Vuonna 1937 Ykspään kylässä oli 379 ha metsää, 301 ha peltoa ja 3 ha niittyä. Ykspäässä oli myös teollisuutta. Suurin teollisuuslaitos oli vuonna 1938 perustettu Ykspään Lastu Oy:n lastuvillatehdas. Aikaisemmin kylässä oli toiminut Ykspään Kartano Oy:n puuhiomo.


title: Ykspää

text: Vuoden 1930 väestönlaskennassa Ykspäässä oli 2 148 asukasta, joista 2 095 oli suomenkielisiä, 14 ruotsinkielisiä ja 39 muunkielisiä.


title: Ykspää

text: Osa Ykspäästä liitettiin Viipurin esikaupunkien mukana maalaiskunnasta Viipurin kaupunkiin vuonna 1933. Vielä samana vuonna Viipurin kaupunki teki valtioneuvostolle aloitteen lisäalueiden liittämisestä maalaiskunnasta kaupunkiin. Näihin alueisiin kuului myös pääosa Ykspään kylästä. Maalaiskunta vastusti esitystä ja teki oman aloitteen, jossa se esitti kaupunkiin liitetyt osat Ykspäästä, Naulasaaresta ja Haankylästä liitettäisiin takaisin maalaiskunnan yhteyteen. Vuonna 1938 valtioneuvosto teki päätöksen aluemuutoksista kaupungin ja maalaiskunnan välillä, jolloin mm. Ykspään kaupunkiin liitetyt 27 tilaa siirrettiin takaisin maalaiskuntaan kuuluviksi.


title: Ykspää

text: Talvisodassa taistelut eivät ulottuneet Viipurin maalaiskunnan länsiosaan asti, mutta Moskovan rauhansopimuksen perusteella myös Ykspää oli luovutettava Neuvostoliitolle. Kylän väestö oli evakuoitu jo sodan aikana Keski-Suomeen. Jatkosodassa luovutetut alueet valloitettiin takaisin vuonna 1941 ja kyläläiset pääsivät palaamaan koteihinsa. Uusi evakuointi oli kuitenkin edessä kesällä 1944.


title: Nicepappi

text: Nicepappi on kemiläinen yhtye, jonka jäsenet ovat Heli Luokkala-Nevalainen (laulu), Kari Hautalampi (kosketinsoittimet), Esa Heikkinen (rummut), Jouni Kallankari (basso) ja Erkki Kari (kitarat). Yhtyeen laulut ovat Heli Luokkala-Nevalaisen kirjoittamia ja säveltämiä. Viimeisin albumi on "Demonit" vuodelta 2007.


title: Nicepappi

text: Luokkala-Nevalainen on vieraillut myös laulajana Eternal Tears of Sorrowin Vilda Mánnu -albumilla kuin myös Jope Ruonansuun Täällä Washington -albumilla.


title: Nicepappi

text: Aiemmin yhtyeessä vaikutti kitaristi lauluntekijä Pentti Korpela, jonka materiaalia löytyi liki kaikilta Nicepapin tekemiltä äänitteiltä.


title: Moskovan Metro-2

text: Metro-2 on kaupunkitarina Moskovan alla oletettavasti sijaitsevasta salaisesta metroverkostosta. Tarinan mukaan järjestelmän rakentaminen aloitettiin Stalinin valtakaudella, ja se tunnettiin KGB:n antamalla koodinimellä D-6.


title: Moskovan Metro-2

text: Rakennushankkeen alkamisen ajankohdasta on esitetty monenlaisia arvauksia. Kaukaisimmilaan ehdotetaan vuotta 1947. Tuona aikana mahdollisesti rakennettiin kapearaiteinen linja Kremlistä yhdelle Stalinin datšalle Moskovan ulkopuolella.


title: Moskovan Metro-2

text: Venäläisten toimittajien mukaan Venäjän turvallisuuspalvelu FSB tai Moskovan (julkisen) metron virkamiehet eivät ole kieltäneet tai myöntäneet Metro-2:n olemassaoloa.


title: Moskovan Metro-2

text: Huhujen mukaan Metro-2:n linjasto on jopa julkista metroverkkoa pidempi. Metro-2:ssa kerrotaan olevan neljä linjaa, jotka sijaitsevat seitsemän kerrosta maanpinnan alapuolella. Verkoston sanotaan yhdistävän Moskovassa ja sen läheisyydessä sijaitsevia, kansallisesti tärkeitä paikkoja kuten Kremliä, Lubjankaa, hallituksen lentokenttää (Vnukovo-2) ja Ramenkin maanalaista kaupunkia.


title: Moskovan Metro-2

text: Urbaanin löytöretkeilyn harrastajaryhmä "Diggers of the Underground Planet"in johtaja väitti sattumalta löytäneensä erään verkoston sisäänkäynneistä vuonna 1994.


title: Moskovan Metro-2

text: Erään lähteen mukaan kaikki Metro-2:sta saatavilla oleva tieto on spekulaatiota, jonka tueksi ei ole esitetty asiakirjalähteitä tai valokuvia. Metro-2:sta ovat kertoneet ihmiset, jotka ovat sanoneet olleensa rakentamassa sitä tai jotka ovat löytäneet sen osia sattumalta urbaanin löytöretkeilyn yhteydessä. Luotettavat todisteet verkoston olemassaolosta kuitenkin puuttuvat.


title: Moskovan Metro-2

text: Vuonna 1991 Yhdysvaltain puolustusministeriö julkaisi raportin poliittisen ilmaston muutoksesta. Sen mukaan neuvostoliittolaiset ovat rakentaneet syvällä kulkevan metroverkoston Moskovaan, joka vie kaupungin ulkopuolelle. Eri laitoksia yhdistää toisiinsa maanalainen linjaverkko, minkä kautta johtajisto voidaan evakuoida nopeasti ja turvallisesti. Lisäksi viime vuosina useampikin entinen neuvostovirkailija on vahvistanut, että jotakin Metro-2:n tapaista löytyy maan alta.


title: Moskovan Metro-2

text: Joidenkin lähteiden mukaan linja kulkee myös Ramenkiin, valtaisaan bunkkeriin, johon ydinsotatilanteessa voisi majoittaa yli 15 000 henkeä jopa 30 vuoden ajaksi.


title: Moskovan Metro-2

text: Populaarikulttuurissa Metro 2 on esiintynyt esimerkiksi -kirjasarjassa ja -videopeleissä.


title: Ramansironta

text: Ramansironta eli Ramanin ilmiö on valon tai muun sähkömagneettisen säteilyn sirontaa, jossa säteilyn taajuus muuttuu. Ilmiön avulla voidaan muun muassa tunnistaa molekyylejä ja selvittää niiden rakenteita spektroskooppisesti. Ramansironta on nimetty intialaisen Chandrasekhara Venkata Ramanin mukaan. Hän sai ramansironnan löytämisestä fysiikan Nobel-palkinnon 1930.


title: Ramansironta

text: Kun aineeseen ohjataan säteilyä, suurin osa fotoneista jatkaa suoraan aineen läpi. Pieni osa fotoneista osuu molekyyleihin ja poikkeaa etenemissuunnastaan eli siroaa. Kimmoisaa sirontaa, jossa fotonin energia ei muutu, sanotaan Rayleigh-sironnaksi. Noin yksi kymmenestä miljoonasta aineeseen tulevasta fotonista siroaa kimmottomasti eli epäelastisesti. Tämä ramansironnaksi kutsuttava ilmiö on paljon Rayleigh-sirontaa heikompaa, ja se voi tapahtua kahdella tapaa. Jos molekyyli vastaanottaa energiaa sironnassa, siroavan fotonin energia on alkuperäistä pienempi, sillä energian on säilyttävä. Tästä tapauksesta käytetään nimeä "Stokes-sironta". Päinvastaisessa tapauksessa eli "anti-Stokes-sironnassa" molekyyli luovuttaa energiaa ja fotonin energia kasvaa sironnassa. Samalla fotonin taajuus suurenee ja aallonpituus pienenee. Siirtyvän energian suuruus riippuu molekyylin energiatiloista. Ramansironta on siis sirottavalle aineelle ominaista.


title: Ramansironta

text: Kun molekyyli absorboi fotonin, se siirtyy kahden energiatilan välillä. Kun fotoni siroaa molekyylistä ramansironnassa, molekyyli siirtyy yhdestä tilasta toiseen käyden välillä virtuaalisella eli näennäisellä tilalla. Jos sopivaa virtuaalista tilaa ei ole, ramansiirtymää ei voi tapahtua. Tällaista siirtymää sanotaan kielletyksi. Ramansiirtymän voimakkuus riippuu siitä, kuinka suuri osa molekyyleistä on alussa tilassa, josta siirrytään. Anti-Stokes-sironta on tavallisesti Stokes-sirontaa heikompaa, koska siinä molekyyli lähtee suuremman energian tilasta ja Boltzmannin jakauman mukaan tietyssä energiatilassa on sitä vähemmän molekyylejä, mitä suurempi tilan energia on suhteessa muihin tiloihin. Ramansironta eroaa fluoresenssista siinä, että se ei riipu näytteeseen tulevan valon aallonpituudesta. Fluoresenssi on ramansirontaa hitaampi ilmiö, koska siinä molekyylin elektroni siirtyy todelliseen viritystilaan.


title: Ramansironta

text: Kun Ramanin ilmiön avulla tutkitaan molekyylejä, selvitetään useimmiten niiden värähtelyn synnyttämää ramansirontaa. Ramanspektri ja tavallinen infrapunasäteilyn aikaansaama absorptiospektri eivät yleensä ole samannäköisiä, vaan ne täydentävät toisiaan. Jotta molekyylillä voi olla infrapunaspektri, sen sähköisen dipolimomentin on muututtava molekyylin värähdellessä. Ramansironta taas on mahdollista, jos molekyylin polaroituvuus muuttuu värähtelyssä. Polaroituvuus kuvaa, kuinka helposti ulkoinen sähkökenttä voi liikuttaa molekyylin elektronipilveä. Nämä tulokset ovat värähtelysiirtymien päävalintasäännöt. Valintasääntöjen perusteella esimerkiksi hiilidioksidin (CO) symmetrinen venytysvärähtely, jossa happiatomit liikkuvat symmetrisesti vastakkaisiin suuntiin ja takaisin, ei tavallisesti näy infrapunaspektrissä. Tämä värähtely on kuitenkin mahdollista havaita ramansironnan avulla. Vastaavasti hiilidioksidin epäsymmetrinen venytysvärähtely ei näy ramanspektrissä, mutta se näkyy infrapunaspektrissä. Jos molekyylillä on symmetriakeskus (kuten hiilidioksidilla), mikään värähtely ei voi näkyä sekä infrapuna- että ramanspektrissä. Kaikkia värähtelyjä ei välttämättä pysty havaitsemaan kummallakaan tavalla.


title: Ramansironta

text: Molekyylien pyörimisessä valintasäännöt ovat erilaiset. Jotta molekyylillä voi olla puhdas pyörimisspektri eli mikroaaltospektri, sillä on oltava nollasta poikkeava pysyvä dipolimomentti eli sen on oltava poolinen. Pyörimisramanspektri on mahdollinen, jos molekyyli on anisotrooppisesti eli suunnasta riippuvasti polaroituva. Esimerkiksi vetymolekyylin H polaroi helpommin sidoksen suuntainen sähkökenttä kuin sidosta vastaan kohtisuorassa oleva kenttä. Vedyllä on siten pyörimisramanspektri. Sillä ei kuitenkaan ole puhdasta pyörimisspektriä, koska se on pooliton molekyyli. Metaani (CH) ei symmetrisyytensä vuoksi näy mikroaalto- eikä ramanspektrissä.


title: Ramansironta

text: Värähtely- ja pyörimissiirtymien lisäksi ramansirontaa voi syntyä elektronisten siirtymien yhteydessä. Franco Rasetti havaitsi ensimmäisenä elektronisen Ramanin ilmiön typpimonoksidilla (NO).


title: Ramansironta

text:
Stokes- ja anti-Stokes-spektriviivojen syntyminen voidaan selittää klassisen fysiikan avulla seuraavasti: Sähkökentän voimakkuus "E" muuttuu ajan myötä seuraavasti:
missä "E" on sähkökentän amplitudi ja "ν" on käytetyn valon taajuus. Jos tätä valoa ohjataan kaksiatomiseen molekyyliin, molekyyliin syntyy dipolimomentti "μ":
missä verrannollisuuskerroin "α" on polaroituvuus. Jos molekyyli värähtelee tai pyörii taajuudella "ν", liikkeeseen liittyvä poikkeama "q" on
missä "q" on liikkeen amplitudi. Pienillä amplitudeilla polaroituvuus riippuu lineaarisesti "q":sta:
Lausekkeessa "α" on polaroituvuus tasapainoasemassa ja derivaatta kuvaa polaroituvuuden muuttumista "q":n muuttuessa, tasapainoasemassa laskettuna. Yhtälöt yhdistämällä saadaan dipolimomentiksi


title: Ramansironta

text: Käyttämällä trigonometrista kaavaa 2 cos "x" cos "y" = cos(x + y) + cos(x − y) saadaan lopulta tulokseksi


title: Ramansironta

text: Ensimmäinen termi kuvaa Rayleigh-sirontaa (taajuus "ν"), ja jälkimmäiset termit kuvaavat anti-Stokes-sirontaa ("ν" + "ν") ja Stokes-sirontaa ("ν" − "ν"). Jos derivaatta on nolla eli jos polaroituvuus ei muutu, molekyylin liike ei synnytä ramansirontaa.


title: Ramansironta

text:
Molekyyliin syntyvä dipolimomentti ei tavallisesti ole samansuuntainen sähkökentän kanssa. Tällöin yhtälössä "μ" = "α E" pitää "α" tulkita tensoriksi, joka on matriisimuodossa
Tämä polaroituvuustensori on symmetrinen, eli "α" = "α", "α" = "α" ja "α" = "α". Kvanttimekaniikassa ramansironta on mahdollista, jos jokin tensorin komponenteista muuttuu molekyylin liikkuessa. Ryhmäteorian mukaan värähtely voi synnyttää ramansiirtymän, jos jokin polaroituvuuden komponentti kuuluu samaan symmetrialajiin kuin värähtely. Komponenttien symmetrialajit ilmoitetaan molekyylin pisteryhmän karakteritaulukossa.